text:
Hari ababyara bakiri bato bahura n’imbogamizi zo gucikiriza amashuri, abo mu miryango itishoboye bagahura n’ikibazo cy’imirire mibi kuko batitabwaho nk’uko bikwiriye umubyeyi utwite cyangwa wonsa.
Ababyeyi bari mu kigero cy’imyaka 19 batewe inda bakiri bato baherutse kuganira na IGIHE, bavuze urugendo ruruhije banyuzemo kugeza ubwo bamwe bari barabuze icyerekezo cy’ubuzima.
Uwitwa Muhoza Josiane wabyaye afite imyaka 19 yatangaje ko yatewe “inda n’umuntu nahonderaga amabuye kuko mama yapfuye nkahita ndeka ishuri. Maze gutwita yaramfashaga, maze kubyara aranyihakana mbaho nabi kuko data yashatse undi mugore. Nari narambyimbye amatama n’ibirenge kubera kubura icyo ndya kandi nonsa n’umwana yari ameze nabi cyane.”
Mugenzi we witwa Uwamariya Damaris wabyariye iwabo ari mu kigero cy’imyaka 23 avuga ko ubukene bwatumaga anuka, atabona isabune cyangwa amavuta.
Ati “Naranukaga niko navuga, nta sabune, nta kwisiga, nta mibereho. Nta nubwo umuntu yashobora kundeba ngo amenye.”
Ubuzima bw’aba bakobwa kimwe na bagenzi babo bwaje guhinduka umunsi ku wundi bigizwemo uruhare n’Umuryango ‘Youth and Women Driver of Peace’ ufasha urubyiruko rwabyariye iwabo n’abapfakazi bakennye cyane. Ubaha ubushobozi bwatuma bibeshaho yaba amafaranga ndetse n’inyigisho zo kubahindurira imyumvire.
Uyu muryango washinzwe na Sebahizi Jules. Asobanura ko igitekerezo cyo kuwushinga cyavuye ku gusoma raporo zitandukanye za leta n’iz’abikorera zigaragaza abantu bakeneye ubufasha, ahitamo gushaka abandi bafite umutima ufasha kugira ngo bagoboke abababaye. Gusa ngo, mbere yo kugera aha, we n’umuryango we bari bifitemo umutima wo gufasha abababaye.
Ati “Natangiye muri 2011 ari njye n’umugore wanjye. Twari dufite abagore bo muri Bugesera na Rwamagana twafashaga. Nabonye ko ikibazo gifite indi ntera nsaba bagenzi banjye bandi barindwi kunshyigikira dutangiza Umuryango Youth and Women Driver of Peace umwaka ushize muri 2016".
Avuga ko bibanda kugufasha abakobwa babyariye iwabo ndetse n’abapfakazi bakennye kuko azi neza ko bahura n’ibibazo bikomeye muri sosiyete .
Ati "Tubaha ubufasha bw’amafaranga yo kuba bagira icyo batangira kwikorera bitewe n’ubushobozi tubonana buri wese. Hari ubwo tubatangiza ibihumbi 60 Frw, 30 Frw, 20 Frw. Iyo tubonye ko ubuzima bugenda buhinduka tugenda tubazamura ku rundi rwego.”
Aba bakobwa babyariye iwabo n’abapfakazi bakennye cyane uko ari 26, batangaza ko ubuzima bwabo bwari bubi, ariko ubu bwahindutse bagaca ukubiri n’indwara z’imirire mibi, umwanda no kwiheba nyuma y’aho bahuriye na Youth and Women Drivers of Peace.
Mahoro ati “Batumye twumva ko kugera ku bukire bishoboka ndetse twigarurira icyizere. Bampaye ibihumbi 20 Frw, ndacuruza nkitunga n’umwana wanjye kandi naguze n’ihene.” Naho Uwamariya Damaris we ati “Nahawe ibihumbi 60 Frw, ntangira gucuruza imineke. Ubu maze kubitsa ibihumbi 180 Frw muri Sacco kandi umwana wanjye anywa amata.”
Umukozi ushinzwe imibereho myiza y’Abaturage mu Murenge wa Ndera, Uwamahoro Jeanne D’Arc, yashimiye abo bakobwa n’abagore ko ayo mafaranga batayapfushije ubusa.
Ati “ Ni ibyo kwishimira ko ayo mafaranga mutayaguze inyama n’akabyeri ngo birangirire aho. Kuba mwaratangiye kwizigama ni ibigaragaza ko ubukire mwifuza muzabugeraho.”
Uyu muryango utangaza ko ubushobozi buramutse bubonetse abafite umutima wo gufasha bakaba benshi, ibikorwa byabo byagera muri buri karere kuko abakobwa babyaye n’abagore bakennye bakeneye ubufasha bahari.


c: text/html

text:
Mugonero: Abadivantisite banenze abapasitori babo biciye mu rusengero abakirisitu basaga 12000
Itorero ry’Abadiventiste b’umunsi wa karindwi mu Rwanda SDA, rimaze gukusanya miliyoni zisaga 70frw yo kubaka urwibutso rwa Jenoside yakorewe Abatutsi ku Mugonero, mu Murenge wa Gishyita mu karere ka Karongi.
Ni muri gahunda yo gusubiza icyubahiro Abatutsi basaga ibihumbi 12 biciwe muri centre ya Mugonero, hamwe mu hantu itorero ry’abadiventisite ryari rifite ibikorwa byinshi mbere no mu gihe cya Jenoside yakorewe Abatutsi, ariko bikaza kwangizwa n’abapasiteri b’Abahutu batatiye igihango bakica Abatutsi ndetse na bagenzi babo b’Abahutu.
Mu muhango wo kunamira abishwe muri Jenoside yakorewe Abatutsi, umubitsi w’itorero mu karere k’Uburasirazuba na Africa yo hagati Jérôme Habimana, yijeje ko bazahashyira urwibutso rukomeye kandi bakanubaka urusengero rushya kuko urwari ruhari rwangiritse rukaza guhindurwa urwibutso.
Jérôme Habimana yavuze ko bibabaje kubona ku isi hose, aho ku Mugonero ariho abayobozi b’adiventitse b’umunsi wa karindwi batinyutse kwica bagenzi babo bahuje ukwemera kandi bakabicira ku rusengero.
Mu 1994, Mugonero yari hamwe mu hantu h’ingenzi itorero ry’abadiventiste b’umunsi wa 7 ryari rifite ibikorwa bikomeye birimo urusengero, ibitaro n’ishami rya kaminuza y’abadiventiste muri Africa yo hagati, rizwi nka Mudende, ariko ubu ryimuriye icyicaro gikuru mu Mujyi wa Kigali.
Ubuyobozi bw’itorero bwasabye ubuyobozi bw’Akarere ka Karongi kuzabatera ingabo mu bitugu mu bikorwa bateganya, ubuyobozi nabwo bubemerera kubikora kuko ndetse bwanatangiye gukusanya ubuhamya bw’abacitse ku icumu aho ku Mugonero.
Ku rwibutso rushya hazandikwa n’amazina y’abahaguye bose babashije kumenyekana, akazandikwa mu buryo buhoraho.
Ku itariki 15 Mata 1994 hasigaye umunsi umwe ngo interahamwe zibagabeho ibitero, ku rusengero rwa Mugonero aba pasteri batandatu b’Abatutsi bari bakuriye insegero zo hirya no hino zishamikiye ku cyicaro cya Mugonero, bandikiye umuyobozi wabo Elizaphan Ntakirutimana, bamusaba kwitambika.
Mu rwandiko rwabo bamubwiye ko bumvise ko bagiye kwicwa hamwe n’imiryango yabo, ari yo mpamvu bamusaba kubavuganira kwa burugumestre ntibicwe, nk’uko Esther yabigenje avuganira Abayahudi bari bagiye kwicwa.
Ntakirutima, wari inshuti ya hafi cyane ya perefe wa Kibuye Clément Kayishema, yabasubije ko ntacyo yabikoraho, ati “Nta kindi nabamarira usibye kubafasha kwitegura gupfa kuko igihe cyanyu cyageze”.
Muri 2003, Ntakirutimana n’umuhungu we nawe wakoraga ku bitaro bya Mugonero, bakatiwe n’urukiko mpanabyaha mpuzamahanga rwashyiriweho u Rwanda ICTR, ku byaha byabahamye bya jenoside no kwibasira inyoko muntu byabereye ku Mugonero no mu Bisesero.
Ntakirutimana yahanishijwe igifungo cy’imyaka 10, umuhungu we ahanishwa imyaka 25. Ntakirutimana yaje gupfa muri Mutarama tariki 22 mu 2007, afite imyaka 82, amaze ukwezi arangije igihano.
Dukurikire ukanda kuri Like
Ibitekerezo ( 3 )
Bakubwiye se ko hari uwigeze abarokora ko bose bahashiriye, abandi bakajya Bisesero bagatikirirayo? Nta mututsi warokowe n’Inkotanyi muri Kibuye kuko hahise haba Zone Turquoise. Amateka mujye muyavuga uko ari.
Ariko ubundi ko hariya hitwa Ngoma, Mugonero ko barihahaye bateganya kuzarimbura abatutsi baho, mwakongeye mukahaha izina ryaho nyaryo?
Birababaje kubona abiyitaga abakozi b’imana aribo bishe abantu,guhera muli 1959.Byatangiriye kuli Musenyeli Andre Perraudin wafashije president Kayibanda gushinga ishyaka Parmehutu.Musenyeri Vincent Nsengiyumva wayoboraga kiliziya gatolika,yali muli Central Committee y’ishyaka MRND rya president Habyarimana,ryakoze Genocide muli 1994.Mu idini rya Anglican Church,abari Abasenyeri baryo bose muli 1994,uko bari 7,bashinjwa Genocide,uretse umwe gusa witwa Mvunabandi Augustin.Umwe witwaga Musabyimana Samuel,Musenyeri wa Shyogwe Parish,yaguye muli Gereza y’urukiko rwa Arusha muli 2003,azize Sida.Gacaca ya Shyogwe yamukatiye Zero y’Umwihariko.Urebe ukuntu Genocide yateguwe,aba basenyeri mvuze bose bali Abahutu.Tujye dutandukanya "gukorera imana" no "gushaka umugati" twitwaje bible.
Ko mbona gikoze nabi. Hagombye kugaragara ikimenyetso cyo kurokora abicwaga.

robotstxt: allowed

filter: keep


text:
Ubu bukangurambaga buzakorerwa mu gihugu hose, buzafasha imishinga y’ingamba zikomatinyije zo kurwanya igwingira mu bana bato mu turere 13, dufite umubare munini w’abana bahuye n’ibibazo by’imirire mibi.
Minisitiri w’Intebe yabutangirije mu Kagari ka Kijote, Umurenge wa Bigogwe w’Akarere ka Nyabihu kaza ku isonga mu gihugu ku kugira abana benshi bangwingiye.
Habarurwa ko 59% by’abana baho bagwingiye, kuva muri Mutarama 2018 kugeza muri Gicurasi, abagera kuri 333 bagaragaweho imirire mibi ikabije.
Dr Ngirente yagaragaje ko kugwingira kw’abana bigira ingaruka zikomeye ku bana.
Yagize ati “Iyo umwana yagwingiye agira ibibazo byinshi birimo kudindira mu bwenge agatanga umusaruro muke igihe bakuze; bahora barwaragurika imiryango yabo igatakaza amafaranga menshi ibavuza kurusha ayo batanga babategurira indyo yuzuye. Impamvu leta yashyizemo imbaraga ni ingaruka mbi zigera ku bana no ku muryango, ibi bitwara amikoro menshi kurusha akenerwa ngo tubirwanye.”
Yakomeje avuga ko bisaba ubufatanye bw’inzego zose, by’umwihariko ubufatanye bw’ababyeyi ubwabo kuko aribo bagomba gufata iya mbere mu kurandura imirire mibi mu bana babo.
Yashishikarije ababyeyi bose kwitabira gahunda zo kubafasha kurinda abana babo kugwingira zirimo gahunda mbonezamikurire y’abana ikorerwa mu midugudu; kuboneza imbyaro; ubukangurambaga ku minsi igihumbi ya mbere y’ubuzima bw’umwana.
Ku ruhande rwa Leta, Minisitiri w’Intebe yijeje ko Guverinoma n’abafatanyabikorwa bayo, izakomeza kuba hafi no gufasha imiryango yugarijwe n’ikibazo cyo kugwingira.
Ati “Ntituzaruhuka na rimwe iki kibazo kitaracika burundu. Abanyarwanda twashoboye byinshi kandi byari bigoye. Kurandura kugwingira sibyo bizatunanira.”
Muri ubwo bukangurambaga habayeho no kongere kubwira abaturage ko bagomba kumenya gutegura amafunguro, amenshi baba bayifitiye mu musaruro w’ubuhinzi n’ubworozi.
Umwe mu baturage bo mu Murenge wa Bigogwe, Uwamahoro Jeannette, yemera ko bagira intege nke mu gutegura amafunguri, ati “Ubundi twateguraga amafunguro nabi, tukanabitegurana umwanda bigatera abana bacu indwara ariko kubera ubukangurambaga burimo gukorwa hari ibyahindutse kandi tubona bizatanga umusaruro.”
Umuyobozi wa Banki y’isi mu Rwanda, Yasser El Gammal, yavuze ko kubera imikoranire myiza n’u Rwanda bazakomeza gufatanya mu kurandura imirire mibi itera igwingira ry’abana.
Yagize ati “Turizera ko u Rwanda ruzabigeraho kuko rwagaragaje ko ibidashoboka ahandi kuri bo bishoboka, tuzakomeza gufatanya mu kurandura imirire mibi kuko ariyo itera igwingira ry’abana bato.”
Muri Mata 2018, Guverinoma y’u Rwanda na Banki y’Isi bashyize umukono ku masezerano ya miliyoni 23 z’amadolari ya Amerika, ni ukuvuga hafi miliyari 19 Frw z’inyongera mu mushinga ugamije kurwanya imirire mibi mu bana.
Aya yaje asanga miliyoni 55 z’amadolari y’Amerika, zingana na miliyari 47.25 Frw yatanzwe muri Werurwe 2018, agenewe kugabanya ikibazo cy’imirire mibi no kugwingira kw’abana bari munsi y’imyaka itanu mu turere 13 dufite ikibazo kurusha utundi.


text:
Kuri uyu wa 29 Kamena 2016, itsinda ry’abadepite ryagaragarije ubuyobozi bw’akarere, abayobozi b’imirenge, inzego z’umutekano ni iz’ubutabera, ibibazo bagaragajwe n’abaturage, aho bibanze ku mikorere “mibi” y’ubuyobozi bw’utugari.
Honorabure Depite Athanasie Nyiragwaneza, wari uyoboye iryo tsinda, yatangaje ko bibaza impamvu iyo abayobozi b’utugari bakorewe igenzura usanga bafite amanota yo hejuru adahura n’ibikorwa.
Yagize ati “Ese ko abaturage bagaya abo bayobozi b’utugari cyangwa ab’imirenge mu mikorere, kwa kundi babaha amanota y’imikorere ugasanga hari abafite 80% na 90%, kandi babagaya babihuza gute! Tukifuza rero ko ubuyobozi bw’akarere bwabisuzuma.”
Yakomeje avuga ko ubuyobozi bw’akarere bukwiye gukurikiza ibyo amategeko ateganya ku bakozi batuzuza inshingano zabo.
Iri tsinda hari byinshi ryagaragaje ko ryasanze bitagenda neza, birimo bamwe mu bayobozi batarangiza imanza, aho byagaragaye ko ku rwego rw’akagari nta manza zirangizwa, ugasanga ari na ho havuye amakimbirane mu miryango no mu baturage muri rusange.
Umuyobozi w’Akarere ka Nyamagabe, Philbert Mugisha, yijeje abo badepite ko makosa yagaragaye agiye gukosorwa hagafatwa ingamba, abayobozi batubahiriza inshingano bakabibazwa.
Yagize ati “Abafite amakosa agambiriwe badashaka kwikosora ni ukubafatira ibyemezo byo mu rwego rw’akazi.”


text:
Amajwi y'iyi ndirimbo 'Hari byinshi bituzuye' yageze hanze tariki 24 Kamena 2016 naho amashusho yayo ajya hanze kuri uyu wa Gatatu tariki 15 Ugushyingo 2017. Muri iyi ndirimbo Diana Kamugisha yumvikana aririmba aya magambo:"Hari byinshi bituzuye mu buzima bwawe, mu buzima bwa benshi,ukibaza icyo wakoze ukagerageza bikanga, ukibaza icyo wakora hirya hino bikanga dore umuti dore igisubizo cya byose, Umuhe umutima wawe awukize, umuhe ukuboko kwawe agufashe, ni Yesu ni we gisubizo cya byose."
REBA HANO 'HARI BYINSHI BITUZUYE' YA DIANA KAMUGISHA
Diana Kamugisha ashyize hanze amashusho y'iyi ndirimbo mbere y'iminsi ngo ngo akore igitaramo yateguranye na Pastor Rose Ngabo. Ni igitaramo bise 'Atmosphere of Healing Worship Concert' kigamije kubohora imitima y'abantu bakabohokera kuramya Imana byuzuye. Iki gitaramo kizaba tariki ya 26 Ukwakira 2017 kibere ku Kicukiro kuri New Life Bible church, kwinjira ni ubuntu. Muri iki gitaramo Diana Kamugisha na Pastor Rose Ngabo bazaba bari kumwe na Bosco Nshuti, Healing worship team na Dinah Uwera
Diana Kamugisha umwe mu bateguye iki gitaramo avuga ko kizaba ari igitaramo cyo kuramya Imana no kuyibohokera imbere hatitawe ku bibazo n'ingorane za buri munsi.Yongeyeho kandi ari umwanya mwiza wo guturiza imbere y'Imana abantu bakayiha icyubahiro binyuze mu ndirimbo.Aba bahanzikazi kandi bageze kure imyiteguro y’iki gitaramo mu buryo butandukanye.
Aba bahanzikazi bavuga ko kandi iri ari iyerekwa bafite rizakomeza ndetse ko hari n’ibindi bikorwa bitandukanye bazagenda bakora nyuma y’iki gitaramo harimo ibitaramo,gufasha abatishoboye n’ibindi. Diana Kamugisha ni umuhanzikazi watwaye Groove Award Rwanda muri 2015 nk'umuhanzikazi w'umwaka.
Mu muziki, Diana Kamugisha yamenyekanye cyane mu ndirimbo Impamba,Haguruka,Ku musozi n’izindi akaba yaherukaga gukora igitaramo mu mwaka wa 2016 cyiswe Refresh Worship and Music Festival naho Pastor Rose Ngabo yamenyekanye cyane mu ndirimbo Sinzatinya,Mwami Ndaje n’izindi akaba n’umushumba Mukuru mu itorero Baho Church riherereye i Kabuga.
REBA HANO 'HARI BYINSHI BITUZUYE' YA DIANA KAMUGISHA


text:
Nubwo kumenya ko umugore atwite bisaba kwemezwa na muganga , hari udukoresho twabigenewe dusangwa muri za farumasi, umugore cyangwa umukobwa ushaka kumenya ko yasamye ashobora kwifashisha akamenya uko bihagaze.
Utwo dukoresho twitwa ‘test de grossesse’ cyangwa ‘pregnancy test’ . Buri wese ashobora kukagura iyo acyeka ko yasamye kugirango yipime.
Test de grossesse ikora ite?
Test de grossesse ipima umusemburo witwa gonadotrophine chorionique ukorwa na nyababyeyi y’ umugore wasamye inda. Uwo musemburo ntushobora gukorwa iyo umugore atasamye, ariko uboneka mu nkari z’uwasamye hashize iminsi 8 asamye inda. Icyo uwo musemburo umaze ni ukugirango ubuze umugore wasamye gusubira mu mihango kugirango igi rizavamo umwana riba ryatangiye gufata munda ibyara ritavaho.
Uwo musemburo ugenda wikuba inshuro ebyiri buri minsi 2 cyangwa 3 kugeza igihe inda igiriye amezi 3, nyuma yaho ugatangira kugabanuka. Uko kugabanuka kwawo bamwe bavuga biri mu bituma isesemi igabanuka iyo umugore arengeje amezi atatu ya mbere atwite. Uwo musemburo n’ubwo ugabanuka nyuma y’amezi atatu, uba ugishobora kugaragara mu maraso cyangwa mu nkari z’umugore utwite.
Ni ryari ukwiriye gukora test de grossesse?
Iyo imihango yatinze kuza kandi ukumva ufite isesemi nyinshi.
Ku mugore wakuyemo inda, test de grossesse ishobora kumubeshya ko yasamye kuko mu nkari ze haba hakirimo ya misemburo ya gonadotrophine yo ku nda ya mbere iyo hatarashira igihe kinini ibyo bibaye.
Icyitonderwa : Ntacyo bimaze gukora test de grossesse ako kanya ukimara gukora imibonano mpuza bitsina idakingiye, ni byiza ko utegereza hagashira iminsi 10 kuko umusemburo upimwa n’iyo test ugaragara nibura ku munsi wa 7 cyangwa wa 8 kuva igihe umugore yasamiye inda.
Uko Test de grossesse ikoreshwa
Teste de grossesse ziriho iki gihe ziba zirimo ibyo bita anticorps zishinzwe kumenya wa musemburo wavuzwe haruguru. Iyo ugeze muri farumasi bagusobanurira uko ikoreshwa wagera mu rugo ukabyikorera ukoresheje inkari z’igihe icyo ari cyo cyose n’ubwo bwose biba byiza iyo ukoresheje iza mu gitondo, cyane cyane ku nda ikiri nto cyane.
Mbere yo kwipima ugomba kwirinda kunywa amazi cyangwa ibindi bintu kuko bishobora gutuma itagaragaza ibisubizo bizima. Ugomba kandi kubanza gusoma amabwiriza yabugenewe aba ari ku gakarito ifunitsemo warangiza ugafata iyo test ukayikoza mu nkari nturenze umurongo wabugenewe uba wanditseho max. Iyo ibyo ubirangije urategereza hagashira iminota 3 kugera ku 10 . Iyo itwite hazamo uturongo tubiri dutukura hagati. Iyo udatwite hazamo akarongo kamwe gatukura hejuru. Iyo wakoze test nabi nta kintu kizamo cyangwa cyanazamo hakaza akarongo gatukura ariko kari hasi nkuko biba biri ku mashusho y’amabwiriza aba ku gikarito test ifunitsemo.
Mu mafarumasi habamo amoko menshi ya test de grossesse. Urugero ni izitwa Primacard . Gukoresha test waguze muri farumasi biremewe kandi bitanga ibisubizo by’ukuri. Iyo ubonye igisubizo cya negatif ushobora kongera gukora test nyuma y’iminsi 3. Nyuma yo kumenya ko wasamye ukoresheje iyo test yo muri farumasi ugomba kujya no kwa muganga bagafata amaraso bakamenya igihe inda imaze .
Test de grossesse igura angahe?
Hari izigura kuva ku mafaranga 500 kugeza ku mafaranga 3500 kandi zose zipima neza ibiciro bitandukana bitewe n’inganda zakorewemo.
Test de Grossesse ikoreshwa inshuro zingahe?
Test de Grossese ikoreshwa inshuro rimwe gusa ,wamara kumenya igisubizo ukakajugunya ahabugenewe ,kugira ngo hatagira umwana ugakinisha .
Mu gushyira ’Teste de grossesse’ mu nkari ntabwo uba ugomba kurenza umurongo wanditseho ’Max’
Utegereza hagati y’iminota 3 n’iminota 10
Uko ibisubizo bigaragara:Iyo utwite hazamo utorongo 2 dutukura(Positif), iyo udatwite, hazamo akarongo kamwe ahagana hejuru(Negatif). Iyo wabikoze nabi hazamo akaromgo kamwe gatukura hagati cyangwa ntihagire ikigaragara nkuko ubibona ku ifoto


text:
Ukwezi kwa gatandatu kurarangira abaturage bose bo mu ntara y’amajyaruguru bazi gusoma no kwandika
Guverineri w’intara y’amajyaruguru atangaza ko mu rwego rwo kurwanya ubujiji muri iyo ntara hafashwe ingamba ko ukwezi kwa Kamena 2012 kuzarangira abanyarwanda bo mu ntara y’amajyaruguru batari More...
Gisagara: Hatanzwe impamyabumenyi ku bantu bize gusoma, kwandika no kubara
Mu karere ka Gisagara biyemeje ku rwanya ubujiji aho buva bukagera bashyiraho amashuli agenewe kwigisha abantu bose batazi gusoma no kwandika, bamwe muri bo rero bakaba bayarangije ndetse bakabiherwa n’impamyabumenyi. Kuri More...


text:
Bibiliya ni igitabo abantu hafi ya bose by’umwihariko abakristu bemera ko ari igitabo cy’ijambo ry’Imana, ukuri kwa Bibiliya niko kuri kwemerwa cyane kurenza ibindi byose. Ibyo dusoma muri iki gitabo rero, bitubwira ko Imana yaremye umuntu umwe Adamu n’umugore we Eva, bakaba aribo abantu bose bakomokaho, ariko abantu benshi bibaza impamvu abantu bose baba barakomotse kumuntu umwe maze ntibase, bamwe bakaba abazungu abandi abirabura…..
Muri make kudasa kw’abantu kandi inkomoko yabo ari imwe, biterwa n’imiterere y’ikirere cy’ahantu abantu babakuriye (climats). Ubusanzwe ku bantu, ibara ry’uruhu riterwa n’ingano ndetse na kamere ya mélanine (pigment colorant) umuntu afite. Melanine niyo igena ibara ry’uruhu n’iry’imboni y’amaso. Usanga abantu bafite mélanine nyinshi bagira uruhu n’imboni bifite ibara ryirabura. Akamaro ka mélanine ni ukurinda uruhu imwe mu mirasire y’izuba (rayon ultra violets). Iyi mirasire y’izuba izwiho gusajisha uruhu no kongera amahirwe yo kurwara kanseri y’uruhu. Abantu bafite melanines nyinshi mumubiri nibo bagira uruhu rwirabura, Umubiri w’umuntu rero ukora melanines nyinshi cyangwa nkeya bitewe na climat y’ahantu umuntu aba.
Ukurikije uko isi iteye rero, usanga abantu begereye kuri equateur (umurongo ugabanyamo isi kabiri) aribo birabura cyane, kubera ko baba begereye izuba cyane; ni ukuvuga imibiri y’abahatuye igira melanine nyinshi ugereranyije n’abatuye kure ya equateur mu rwego rwo guhangana n’imirasire y’izuba, bigatuma baba abirabura gutyo.
Ushobora kwibaza uti: ese kuki iyo umuzungu abyariye nko mu Rwanda, kuki abana be bataba abirabura? cyangwa kuki nubwo umuzungu yasazira mu Rwanda adahinduka umwirabura? Cyangwa umunyarwanda ubyariye i burayi, kuki abana be bataba abazungu cyangwa ngo we niba ahabaye igihe kinini kuki adahinduka umuzungu?
Ubundi kubantu bize ibinyabuzima mu isomo rya genetique, umwana avuka akurikije amaraso y’ababyeyi be n’abandi ba hafi mumuryango w’ababyeyi be, ntabwo byashoboka rero ko umwirabura yahita abyara umuzungu uwo mwanya, ariko nk’umwirabura abyariye iburayi akagumayo n’imiryango ye, uko ibisekuru bigenda bihita haza ibindi, hari ikigenda gihinduka kumibiri yabo, bakagenda bacya gahoro gahoro, melanines zigenda zigabanyuka mumubiri, bityo bishobora kugera nko kubisekuru nk’ijana (100) babandi bakomotse kubirabura nabo barabaye abazungu. Uko kdi niko byanagendekera abazungu baramutse bakuriye muri Africa mugace k’abirabura.
Nguko rero uko abantu bamwe babaye abazungu abandi bakaba abirabura kandi bose barakomotse kuri Adamu na Eva!
Ibitekerezo
Ugeragej Kwumviriza Muvyo Mwandika Harimwo Ububeshi Ariko Ntaco Kuko Ari Ubushakasgatsi Bwanyu Mugabo Ntawovuga Ko Abirabure Babonets Bituruts Kukuba Hafi Ya Equateur Ariko Nkuwavyandits Ndamubaz Mbega Equateur Ica Mubihugu Vya Africa Gusa? Yaraduhenze! Kanda hano umusubize
kweli haracyariho umuntu wifata akandika ibintu nkibi abeshya abantu bene aka kageni gusa nizere ko atari umunyamakuru w'imirasire Kanda hano umusubize
ARIKO SE UYU MUSWA W'UMUNYAMAKURU NK'UBU IBI ABA YANDITSE ABA YABIKUYEHE KOKO? NUKWICARA UGAHIMBA IBINTU UGATURA AHO?? NONE SE EQUATEUR NINDE WAMUSHUTSE KO INYIRA MURI AFRICA GUSA? UBUSE ABAZUNGU BATUYE MURI AFRICA Y'EPFO KO BATARABA ABIRABURA KANDI BAHAMAZE IMYAKA N'IMYANIKO? ABENSHI BAHATUYE NA MBERE Y'ABIRABURA! UBUNDI SE NINDE WAMUBWIYE KO ADAMU NA EVA BARI ABAZUNGU??? UZASOME BIBILIYA NEZA UZASANGANA ADAMU NA EVA KIMWE N'ABANTU BOSE BA CYERA. AZASOME IVUKA RYA YAKOBO NA ESAWU AZAMENYA NEZA NIBA ISI YARI ITUWE N'ABIRABURA CG AABAZUNGU, BIBILOYA IRAVUGA NGO EZAWU YAVUTSE ATUKURA MURUMUNA WE YAKOBO AMUFASHE AGATSSITSINO!? NONE SE NIBA ABANTU BARI ABAZUNGU, ESAWU YAVUTSE ATUKURA ATE? IBYO NTIBARI KUBIVUGA KUKO NUBUNDI UMUZUNGU ABA ATUKURA! AHA BYANATANGAJE ABABYEYI CYANE NANDETSE NYINA NTIYAMUKUNDA KUKO BATASAGA ! MWIBUKE KO UMUHANUZI YARI YABABWIYE KO MUNDA ATWITSE HARIMO AMAHANGA ABIRI! IKINDI UZASANGA BIBLE IVUGA NGO UMWAMI DAWIDI NGO YARI UMUSORE MWIZA W'INZOBE ( AHA WAKWIBAZA NIBA S KO BARI ABAZUNGU; UMUZUNGU ABA INZOBE??) Kanda hano umusubize
Utyo bambarize niba iyo Equateur igeze muri Afrika aribwo ibyara abirabura, yagera muri Asia bagahinduka ab'uruhu rw'umuhondo (Malysia), yagera muri amerika muri Bresil abirabura bakabura??!!!! Mutekereze kuri ibi ngiye kubabwira: Yaba Bible, yaba Cooran ibi bitabo bitagatifu mubyite uko mushaka njye mbona ikiza kirimo gusa ari uko bitigisha umuntu kugirira nabi mugenzi we...ibindi byose birimo ni ibihimbano. Ndabivuze ikibyimbye kimeneke. Ivubi ndadwinga. Kanda hano umusubize
Kbs Wowe tubyumva kimwe,! kuko Niba barasomye neza bible Handitseko Adam yabyaye Gahini n Abel Arko nyuma gahini akica Abel, Imana ikamuvuma Ikamwirukan akagenda agashaka umugore bakabyarana Henok ubwose uwomugore babyarany henok yamukuyeh?barangiza ngonijambo ry Imana,! Imana se yakandika ibintu bidasobanutse, Ushaka Gusobanukirwa nez azasome mw itangiriro Azabona ko babeshye bagitangira kwandik icyobise itangiriro , kandi nizerako tuzameny ukuri Kanda hano umusubize
ESE IMANA YAREMYE BA ADAMU BENSHI ? Igice-4- N.B. mu gice-3- nagiye nandika ko ari KAYINI WAPFUYE, WISHWE, birumvikana ko atari byo: NI ABELI WISHWE nyuma y'imyaka hafi 130 Adamu aremwe. Ni ABELI WAPFUYE nyuma y'imyaka hafi 130 Adamu aremwe. *Reka dusoreze ku yindi ngingo idufasha kumva neza aya mateka y'urubyaro rwa Adamu. * ESE ABELI YISHE KAYINI BOMBI BAKIRI ABANA ? Hari abatekereza ko Abeli yapfuye akiri umwana, nyamara sibyo namba: YARI AKUZE. Ese tubibwirwa n'iki ? * Itang.4:4: «Na Abeli azana ku buriza BW'UMUKUMBI WE no ku rugimbu rwawo. Uwiteka yita kuri Abeli no ku ituro rye» >> Abeli atura igitambo cyamuviriyemo intandaro yo kwicwa, itungo yarikuye MU MUKUMBI WE, ntabwo yarikuye mu mukumbi wa Se. Kubera iki ? Kuko yari mukuru, afite umutungo we bwite. * Ikindi cyerekana ko mu minsi ya Kayini ABAKOMOKA KURI ADAMU BARI BAMAZE KUBA BENSHI CYANE, ni amagambo dusoma mu itang.4:16-17: «Nuko Kayini ava mu maso y'Uwiteka atura mu gihugu cy'i Nodi, mu ruhande rw'iburasirazuba rwa Edeni. Kandi Kayini atwika umugore we inda abyara Henoki, YUBAKA UMUDUGUDU awitirira umwana we Henoki.» >> Ese yubatse umudugudu NTA BANTU BAHARI BO KUJYAMO ? >> ESE uwo mudugudu YAWUBATSE N'AMABOKO YE WENYINE, cga yakoresheje abantu yayoboraga ? * UMWANZURO: Ukuri kudahinduka ni uku: Ibyakozwe.17:26: «Kandi YAREMYE AMAHANGA YOSE Y'ABANTU BAKOMOKA KU MUNTU UMWE, ibakwiza mu isi yose.» Kanda hano umusubize
N.B. Izi nyigisho nazanditse naniwe, nshyiramo amakosa menshi : Muri iki gice cya 4 , nanone hari aho nanditse ko ari Abeli wishe Kayini ! Buri wese arabona ko ari ukwibeshya : NI KAYINI WISHE ABELI. Kanda hano umusubize
Nusoma neza uzasanga Bavuga ko Kayini ariwe mwana wambere wavutse cg wabayeho, hagakurikirah abeli Kuko atariwe Mfura y adamu ntakunt baba baratarutse Abamubanjirije kuvuka Ngo abe ariwe N abel bavugwa gusa, nonese abo bandi bo tuvugeko bo ntacyo baribavuze? Kanda hano umusubize
ESE IMANA YAREMYE BA ADAMU BENSHI ? Igice-3- *ESE KAYINI YISHE ABELI ISI ITUWE N'ABANTU BANGANA IKI ? Ntiwasubiza iki kibazo utazi IGIHE KAYINI YICIWE. * Bibiliya itwereka ko Kayini yapfuye hashize HAFI IMYAKA 130 ADAMU AREMWE. >> Ibi tubibwirwa n'uko SETI YAVUTSE NYUMA GATO Y'UKO ABELI YICWA. (Nibyo dusoma mu Itang.4:25) Kandi SETI YAVUTSE Adamu AMAZE IMYAKA 130 aremwe. *Itang.5:3: «Kandi Adamu yamaze IMYAKA IJANA NA MIRONGO ITATU avutse, ABYARA umuhungu ufite ishusho ye, usa na we, amwita SETI.» >> ESE mu myaka 130 yose Adamu abyara, murumva atari amaze kubyara abana benshi cyane, afite N'UBUVIVI N'UBUVIVURE ? ( UWAVUGA ko muri iyo myaka 130 Adamu ATABYARAGA, yadusobanurira ONAPO Adamu yakoreshaga iyo ariyo, n'impamvu yangaga kubyara, kandi afite umugore, n'umubiri muzima, atanabuze naho atuza abo abyaye: Isi yose yari iye ! ) * Uhakana ko ku myaka 130 Adamu aremwe isi itari imaze kugeraho ABANTU BENSHI reka na none mubaze: >> Abasaza twumva BAFITE UBUVIVI, MBESE BABA BARENGEJE IMYAKA 130 Adamu yari afite Kayini yicwa ? * Nta mpamvu nimwe waheraho rero uhakana ko Adamu atari AFITE n'UBUVIVURE igihe cy'urupfu rwa Abeli. >> Abasobanura rero ko Kayini yari kwicwa n'abandi bantu Imana yaremye badakomoka kuri Adamu, SIBYO NAMBA, kuko KAYINI yica Abeli, isi yari imaze kugeraho abantu benshi cyane bakomoka kuri Adamu. Kanda hano umusubize
Icyonabunganira nuko nimusomaneza bible muzasanga ntaho bavugako yabyaye abakobwa kandi muziko umugabo yemererwaga abago Kanda hano umusubize
wowe uravuga ibyo utazi nusoma Itangiriro 5:4 urahasanga aya magambo Amaze kubyara Seti, Adamu arongera amara imyaka magana inani, ayibyaramo abahungu n'abakobwa. Kanda hano umusubize
ESE IMANA YAREMYE BA ADAMU BENSHI ? Igice-2- Abo benedata bigisha ko Imana yaremye ba Adamu benshi, bashingira ku gusobanukirwa nabi amagambo Kayini yavuze mu itang.4:14: «Dore unyirukanye uyu munsi ku butaka,... nzaba igicamuke n'inzererezi mu isi, kandi UZAMBONA WESE AZANYICA.» >> Aba benedata basobanura ko ABARI KWICA KAYINI, ari ABANDI BANTU baremwe, BATAKOMOTSE KURI ADAMU, kuko bumva ko isi yariho abantu 4 gusa: Adamu, Eva, Abeli na Kayini. Ibi si byo namba. >> IBI BISOBANURO BIYOBYE, babiterwa no kudasobanukirwa ko Bibiliya yanditse MU MAGAMBO AHINNYE CYANE. Iyo dusomye amavanjili avuga ubuzima bwa Yesu, NTABWO BANDITSE BYOSE: banditse bike cyane. Ni nabyo tubwirwa muri Yoh.20:30: «HARIHO N'IBINDI bimenyetso byinshi Yesu yakoreye imbere y'abigishwa, BITANDITSWE MURI IKI GITABO.» >> Niko bimeze no ku MATEKA Y'ABANDI BANTU dusoma muri Bibiliya: HANDITSWE BIKE CYANE. * Iyo dusomye ko Adamu yabyaye KAYINI na ABELI, NTABWO ARI BO BONYINE yabyaye. >> Aba bavuzwe kubera AMATEKA YIHARIYE YABABAYEHO. * Iyo dusomye ko nyuma Adamu yabyaye SETI, ntibivuga ko ari we wenyine WABYAWE NA ADAMU. Impamvu Seti avugwa, nuko ari we WAKOMOTSWEHO NA NOWA, we twese abatuye isi uyu munsi dukomokaho, kuko abandi bose barimbuwe n'umwuzure. >> Abatekereza ko Adamu yabyaye abana 3 gusa: Sibyo namba: ADAMU YABYAYE ABANDI BANA BENSHI CYANE, kuko imyaka 930 adamu yaramye, ntiyaba yarabyaye abana 3 gusa. * Itang.5:4-5: «Amaze kubyara Seti, Adamu arongera amara imyaka magana inani, AYIBYARAMO ABAHUNGU N'ABAKOBWA. Iminsi yose Adamu yaramye ni IMYAKA MAGANA URWENDA NA MIRONGO ITATU.» >> Imyaka 930 Adamu yaramye, YABYAYEMO ABANDI BAHUNGU N'ABAKOBWA benshi batanditswe amazina n'umubare wabo muri Bibiliya. Kanda hano umusubize
ESE IMANA YAREMYE BA ADAMU BENSHI ? Igice-1- Mu madini ya gikristu harimo inyigisho nyinshi z'ubuyobe. Imwe muri zo ni IVUGA KO IMANA YAREMYE BA ADAMU BENSHI. ( Adamu w'umunyaburayi, Adamu w'Umwirabura, Adamu w'umushinwa...) >> Uyu MWENEDATA wiyise BGENGE , ari muri ayo madini, Kuko YAVUZE ATI: «Imana imaze kurema Adamu na Eva, NTIYAREKEYE AHO, AHUBWO YAKOMEJE KUREMA ABANDI BANTU, ibashyira hirya no hino ku isi, harimo Abirabura, Abanyaburayi, Abashinwa...» >> Iyi nyigisho ni IKINYOMA kinuka, kigomba kwamaganwa n'ijwi riranguruye. * Ibyanditswe byera bitubwira mu magambo yumvikana neza ko ABANTU BARI MU ISI BOSE BAKOMOTSE KU MUNTU UMWE. *Itang.9:18-19: «BENE NOWA basohotse mu nkuge ni Shemu na Hamu na Yafeti... Abo uko ari batatu ni bo Nowa yabyaye, ari BO BAKOMOTSWEHO N'ABAKWIRIYE MU ISI YOSE.» * Ibyakozwe.17:26: «Kandi yaremye AMAHANGA YOSE Y'ABANTU, BAKOMOKA KU MUNTU UMWE, ibakwiza mu isi yose...» >> UTEMERA KO ABANTU BOSE, BO MU MAHANGA YOSE, BAKOMOKA KU MUNTU UMWE: amenye neza ko yayobye: yagoretse ibyanditswe byera, kandi azabona ishyano. Kanda hano umusubize
Ubushakashatsi buri muri iyi nkuru ni faux faux faux, kuko hari imiryango y'abirabura imaze imyaka irenga 4000 ituye mu bulayi kandi na nubu baracyari abirabura pur. Rero, abazungu, abirabura, abanyaziya (biganjemo umuhondo nk'abashinwa n'abayapani), abanyamexique,... ibyo byose ni amoko atandukanye Imana yashyize mu isi. Ni koko Bibliya ivuga ko Imana yaremye Adam na Eva, ariko mwibuke ko igihe yirukana Kayini amaze kwica Abel, Kayini yabwiye Imana ati: "unyirukanye imbere y'amaso yawe uno munsi, ariko ningera hariya unyirukaniye, abantu nibambona bazanyica!" Ibyo bivuze ko, Imana imaze kurema Adam na Eva, ntiyahagarikiye aho, ahubwo yakomeje no kurema abandi bantu ibashyira hirya no hino mu isi, harimo abirabura, abanyaburayi, abashinwa,... Ku birebana no kuvuga ko hashize imyaka 6000 umuntu wa mbere abayeho, na byo si byo kuko na nubu haracyaboneka ibimenyetso (traces archeologiques) bya za Societe na za Empire z'abantu babayeho mu myaka ya za milioni amagana ishize babayeho ku isi, ibyo bimenyetso bikaba byiganjemo za villages zabo ndetse n'imijyi baturagamo n'ibikoresho bakoreshaga ndetse n'amagufka y'abo bantu b'icyo gihe, ibyo byose bikaba byarataburuwe mu nsi y'ubutaka aho bimaze imyaka za milioni birengewe n'inyanja z'icyo gihe na zo zagiye zivaho zigasimburwa n'izindi, bityo bityo. Kanda hano umusubize
nowa yavumye hamu yamurungurutse,hamu abyara kanani wumwirabura niho duhomoka.abazungu banaze igihe cyingana iki muri africa yepfo? ntibarahinduka tandukanya melanine namaraso!kandi abe umugore cg umugabo ubyaranye numuzungu wese abyara umuzungu!kera kwirabura byamenyakanishaga umujinya w ' Imana Kanda hano umusubize
IBI BINTU bigoye cyane gusobanura, kuko bisaba ko umuntu asobanukiwe byinshi mu mikorere y'utuntu duto twitwa GENES ( DNA), tuba mu turemangingo tw'ibinyabuzima.( CELLS) Ibi byigwa mu isomo bita GENETICS. ITANDUKANA ry'uruhu, indeshyo, iforomo y'amaso ( nk'ay'abashinwa), y'iminwa, amazuru,...byose biterwa n'imikorere yitwa MUTATION. MUTATION ni ihinduka rya GENES, rituma havuka IMITERERE MISHYA itari isanzwe. Iyo miterere mishya iyo iri DOMINANT ( IFITE UBWIGANZE), ihererekanywa mu binyabuzima byose bizabyarwa n'icyo kinyabuzima. Ushaka gusoma iyo nyigisho mu gifaransa wasoma hano http://mrsedansvt.com/wp-content/uploads/2015/08/LES-MUTATIONS-SOURCES-DE-DIVERSITE-GENETIQUES.pdf Mu cyongereza, wasoma hano http://learn.genetics.utah.edu/content/basics/mutation/ Kanda hano umusubize
kuva isi yaremwa hashize imyaka 6000 ukurikije iyhe karendari? mujye musobanuka muve mubujiji bibiriya ni ubuvanganzo ibyinshi ni ibimenyetso bifite ibindi bihagarariye kuki wumva ko umuntu yabayeho agahita atangira kubara ese imyaka yashyize umuntu ataramenya kubara yayimenya ate? Kanda hano umusubize
Hoya sinerwana namwe iyo ni Bibilia Qur'an nayo iravuga ngo Inna khalaknaakum min dhakari wanutha waja'alnaakum shu'uban wakabaaila lita'rafu... Allah mubyukuri twaremye ikiremwamuntu aricyo Adam na Eva tumukomora murubavu turangije tubaremamo imiryango myinshi namoko menshi namabara menshi namasura menshi ibyotubikora gusa tugamije kugirango mumenyane.nshyizeho akanjye njyewe mbona imana yarahaye abazungu ubwenge bwinshi abarabu ibaha ubukungu ubikire zahab daima peturor abirabura iduha ubutaka bwera thx Kanda hano umusubize
IYO MWIRIRWA MUVUGA IBYO MUTABASHA GUSOBANURA NKA BA PADIRI N' ABAPASITORI BABONA BIBAYOBEYE NGO NI "AMAYOBERA" MURANSETSA. MWIYEMERERA KO IBYO BITABO BYANYU BYANDIKANYWE AMARENGA (AHA NDAVUGA BIBLE NA COORAN); BIVUZE RERO KO MWE UBWANYU MUTABASHA GUSOBANUKIRWA IBYANDITSWEMO. MUHERAHE MWIGISHA IBIRIMO KANDI MUTABYUMVA KOKO?? NTIMUBA MUBESHYA ABAYOBOKE BANYU KWELI ?!!! NJYE NARAKUZE BIHAGIJE NTAWE UZONGERA KUNDAGIRA UKO YISHAKIYE. ICYO MBAKUNDIRA GUSA NI UKO MU BUTUMWA MUTANGA HABAMO GUKUNDANA NO KOROHERANA, IBINDI MUZAJYE MURAGIRA IMPUMYI. ivubi ndadwinga Kanda hano umusubize
Hoya sinerwana namwe iyo ni Bibilia Qur'an nayo iravuga ngo Inna khalaknaakum min dhakari wanutha waja'alnaakum shu'uban wakabaaila lita'rafu... Allah mubyukuri twaremye ikiremwamuntu aricyo Adam na Eva tumukomora murubavu turangije tubaremamo imiryango myinshi namoko menshi namabara menshi namasura menshi ibyotubikora gusa tugamije kugirango mumenyane.nshyizeho akanjye njyewe mbona imana yarahaye abazungu ubwenge bwinshi abarabu ibaha ubukungu ubikire zahab daima peturor abirabura iduha ubutaka bwera thx Kanda hano umusubize
Hoya sinerwana namwe iyo ni Bibilia Qur'an nayo iravuga ngo Inna khalaknaakum min dhakari wanutha waja'alnaakum shu'uban wakabaaila lita'rafu... Allah mubyukuri twaremye ikiremwamuntu aricyo Adam na Eva tumukomora murubavu turangije tubaremamo imiryango myinshi namoko menshi namabara menshi namasura menshi ibyotubikora gusa tugamije kugirango mumenyane.nshyizeho akanjye njyewe mbona imana yarahaye abazungu ubwenge bwinshi abarabu ibaha ubukungu ubikire zahab daima peturor abirabura iduha ubutaka bwera thx Kanda hano umusubize
Uri umuswa bikabije, kandi wigira umunyabwenge. Abantu se bamenye kubara ryari????????????????? Kanda hano umusubize
Njye ndashima uyu munyamakuru kubera ko yagerageje mu mushakashatsi bwe !!! None se mwe mumupinga ko mutagaragaje uko mubibona ??? Mwe murabona abazungu n'abirabura barabayeho gute batandukanye kandi baturuka kubabyeyi bamwe (Adamu na Eva ?) Njye mbona rero abirabura bakomoka kuri wa muhungu wa Nowa yavumye kubera ko yarebye ubwambure bwa se (Nowa) Uwo muhungu yitwa Hamu ! Kanda hano umusubize
uwo muhungu nyine yaje muri Africa meranine zigenda ziyongera kubera izuba nkuko umunyamakuru yabivuze nibyo bita adaptation and evolution ,niyo umuntu aterura ibimurusha ibiro bigeraho akabyimba akagira ingufu akajya abishobora ibyo twita kurya tize. naho iby' imyaka 6000 sibyo kuko ababivuga banavugako umuntu wa mbere wabayeho yabonywe muri africa Kanda hano umusubize
uwo muhungu nyine yaje muri Africa meranine zigenda ziyongera kubera izuba nkuko umunyamakuru yabivuze nibyo bita adaptation and evolution ,niyo umuntu aterura ibimurusha ibiro bigeraho akabyimba akagira ingufu akajya abishobora ibyo twita kurya tize. naho iby' imyaka 6000 sibyo kuko ababivuga banavugako umuntu wa mbere wabayeho yabonywe muri africa Kanda hano umusubize
ubundi kera kubwa Nowa iyo waturaga igitabo umwotsi ukaza wirabura byabaga atari byiza nukuvuga ko ibara ryumukara ryabaga nkikimenyetso cyumujinya w Imana so igihe Nowa abana be bamurunguruka yasinze nibwo yavumye Hamu umwe mubahungu be,ntiyahise yirabura aliko mumuryango wa Hamu niho havuyemo umwirabu witwaga kanani ariwe twese abirabura dukomokaho nibaza rero ko melanine namaraso ntaho bihuriye!mwibuke imyaka ishize abaZungu bari muri africa yepfo nanubu ntibarahinduka,ikindi abe umugore cg umugabo ubyaranye numuzungu wese aza ari umuzungu,mujye mumenya ukuri. Kanda hano umusubize
ubundi kera kubwa Nowa iyo waturaga igitabo umwotsi ukaza wirabura byabaga atari byiza nukuvuga ko ibara ryumukara ryabaga nkikimenyetso cyumujinya w Imana so igihe Nowa abana be bamurunguruka yasinze nibwo yavumye Hamu umwe mubahungu be,ntiyahise yirabura aliko mumuryango wa Hamu niho havuyemo umwirabu witwaga kanani ariwe twese abirabura dukomokaho nibaza rero ko melanine namaraso ntaho bihuriye!mwibuke imyaka ishize abaZungu bari muri africa yepfo nanubu ntibarahinduka,ikindi abe umugore cg umugabo ubyaranye numuzungu wese aza ari umuzungu,mujye mumenya ukuri. Kanda hano umusubize
Sha rwose uzafate ibitabo usome,nkunze yuko unavuzemo bible unegere abababashije kuyisoma bagusobanurire maze ugaruke hano ku rubuga usobanure ibintu bifatika . Kanda hano umusubize
Damn! Hashize ibisekuruza bingahe abirabura bazanwe kubutaka bwa America, ko ntawe uraba umuzungu? Count from when they were brought for slavery! Kanda hano umusubize
Haaahhass, Nonese equateur ikora kuri Africa gusa? Ntikora kuri asie? Ntikora kuri América? Ubone niyo utubwira ibya kamu!!! Kanda hano umusubize
Haaahhass, Nonese equateur ikora kuri Africa gusa? Ntikora kuri asie? Ntikora kuri América? Ubone niyo utubwira ibya kamu!!! Kanda hano umusubize
Ntabwo nemera ibyo iyi nkuru ivuga.Iyo ubaye muli Amerika cyangwa Europe igihe kinini,ushobora koko kuba INZOBE (brown).Ariko ntushobora kuba umuzungu.Niyo wamara imyaka 1000.Mwibuke ko kuva umuntu wa mbere yaremwa,hashize imyaka 6000,dukurikije Bible Chronology,hamwe n'ibikorwa n'inyandiko za muntu.Nta na kimwe kirengeje imyaka 6000.Biriya bavuga ngo dukomoka ku Ngagi (gorilla),ngo hashize imyaka billions,ni ikinyoma cyambaye ubusa.Bible kimwe na Sciences zerekana ko "inyamaswa zikomoka kuli same species,uzibwirwa nuko zibyarana". Kuki se tutabyarana n'Ingagi?Nuko imana yaremye buri nyamaswa muli Species yayo (Intangiriro/Genesis 1:25).Kuba Umuzungu,Umwirabura,Umushinwa badasa,byatewe na factors nyinshi,zimwe tutazi neza.Niba byari ibara ry'uruhu gusa,Umuzungu yasa n'Umushinwa.Nyamara ntibasa.Mwibuke ko hagiye habaho Changes nyinshi,zimwe ntabwo tuzizi.Urugero,hashize imyaka 4300 habaye UMWUZURE wahinduye ibintu byinshi. Climate gusa ntabwo yagira UMUZUNGU Umwirabura. Kanda hano umusubize
kuba umuntu yaba umwirabura undi akaba umuzungu ntabwo biterwa na climat ahubwo niko Imana yabigennye ,ubwo Isaka umuhungu Kanda hano umusubize
kuba umuntu yaba umwirabura undi akaba umuzungu ntabwo biterwa na climat ahubwo niko Imana yabigennye ,ubwo Isaka yasabaga Imana urubyaro, nibwo Rebecca umugore we yasamaga inda y'impanga Esawu na Yakobo (Itangiriro 25 :21-26) nyuma uko abisirayeli bagiye babyarana N'abo bible ivuga ko bari abanyamahanga (ku bisirayeli) niko hagiye havuka n'abantu batandukanye.Murakoze Kanda hano umusubize


text:
Ku ncuro ya kabiri bateguye igiterane ngaruka mwaka cyitabirirwa n’ingeri zose.
Uyu mwaka, Iki giterane kizaba ku wa gatandatu tariki 25 no ku cyumweru tariki 26 Ugushyingo 2017, kizajya gitangita saa 13h00 z’amanywa ku
itorero Umusozi w’ ibyiringiro ribarizwa Kimisagara mu mujyi wa Kigali.
Muri iki giterane hatimiwemo abavugabutumwa ku rwego mpuzamahanga nka Rev Pasteur Anastase guturuka Uganda ndetse na
Apotre Lyliane uyobora itorero umusozi w’ ibyiringiro n’ abandi bakozi b’ Imana batandukanye. Si abo gusa ahubwo hazagaragaramo n’uwatangije itsinda Divine Network International Ministries bwana Habineza Jean Claude uzaturuka muri Amerika͵ akaba afite inkomoko mu Rwanda.
Umuhanzi Bigizi Gentil ukunzwe ku rwego mpuzamahanga mu ndirimbo ze zikunzwe cyane kandi na True Way Worship Team aho bazafasha abazitabira icyo giterane mu kuramya no guhimbaza.
Nkuko umuyobozi mukuru w’itsinda Divine Network International Ministries Pastor Joseph yabitangaje yavuzeko intego bazifashisha uwo munsi iboneka muri
Zaburi 136 bashima Imana nayo inezerwa ikaba itabura kubakorera ibitangaza ikoresheje abakozi bayo.
Twabibutsa ko iri tsinda atari ubwa mbere rikoze igiterane nk’iki kuko mu mwaka wa 2016 cyakozwe neza ndetse abacyitabiriye bakaba barahahembukiye ndetse hakabonekamo abakurikira Yesu Kiristo no kubohorwa.
Tuganira n’uwagize ihishurirwa ryo gutangiza iri tsinda bwana Habineza Jean Claude, yadutangarije ko aribyo gushimira Imana kuba hari aho ibagejeje heza cyane ndetse ko bafite ibimenyetso bibemeza neza ko izabageza aheza kurutaho.
Mu magambo ye y’ibyishimo yagize ati : " Turanezerewe cyane njye nabo dukorana umurimo w’ivugabutumwa mu itsinda ryacu(Divine Network International Ministries), hari byinshi Imana yadushoboje kandi hari nibyo izadushoboza mu gihe kiri imbere.
Nk’uko Ijambo ry’Imana rivuga ngo ntituzapfa ahubwo tuzarama dutekerereze abantu imirimo y’Uwiteka, natwe turakomeje kuko iki nicyo gihe cyiza ngo tubwire abantu iby’inkuru nziza ya Yesu kristo Ni igiterane kizitabirwa n’ab’ingeri zose ndetse baturutse hirya no hino ku isi kuko iri tsinda rikorera ku isi yose.


text:
Ngoma: Ba rwiyemeza mirimo badakurikiza amabwiriza ya DAO bagiye kujya basubizwamo
Bamwe muri ba rwiyemezamirimo batsindira amasoko yo gukora ibintu bitandukanye mu karere ka Ngoma bakabisondeka ntibakurikize amabwirizwa  y’isoko (DAO)baraburirwa ko bazajya bahita babisubizwa More...
Nyanza: Abakuru b’imidugudu batatu bahagaritswe ku mirirmo bazira kutita ku irondo
Abakuru b’imidugudu ya Kabusheja, Rugarama na Ndago mu murenge wa Ntyazo mu mu karere ka Nyanza bahagaritswe ku mirimo bazira kutita ku mikorere y’amarondo. Umunyamabanga Nshingwabikorwa w’umurenge More...


text:
Iterabwoba
Iterabwoba ribarwa mu bibazo bikomereye isi kandi bibangamiye ituze n’ubusugire bw’abantu mu buzima bwabo bwa buri munsi. Rikaba riterwa n’impamvu nyinshi zinyuranye zirimo n’imibereho, kwiheba, politiki, ubukungu, imico, n’ibindi bikomeje kugira uruhare rukomeye mu kwimakaza iterabwoba mu mibereho y’abantu. Niyo mpamvu uwashaka kuvura no kurandura iterabwoba burundu, bimusaba kubanza gukemura ibi bibazo n’impamvu ziritera akazivanaho burundu kuko arizo zituma iterabwoba ribaho.
Intambwe ya mbere yo kurwanya iterabwoba no kurirandurana n’imizi yaryo aho ariho hose, ni ukubanza gusobanukirwa neza izi mpamvu ziritera, kugirango n’umuti uzashakwa uzabe ushingiye ku miterere nyayo y’ikibazo.


text:
Mu kiganiro kirambuye the ben yavuze ko yishimiye kugaruka mu Rwanda ngo byamushimishije cyane ndetse anavuga ko abayeho neza muri America.ni mu kiganiro n’abanyamakuru cyabaye mu saha ya saa kumi z’igicamunsi cyabereye muri hotel villa portofino i Nyarutarama.
Umunyamakuru kwizera richard yamubajije ku muziki wo mu Rwanda uko awubona maze avuga ko ugeze ahantu heza cyane.Mbere yuko akomeza ijambo yabanje gushimira abantu bagiye bamufasha muri muzika ndetse anavuga ko bamuzi cyera atangira muzika ye ati:”ndashimira Lil Pac,Vd Frank hamwe na K john” yakomeje agira ati:”baramfashije cyane ndabyemera barananzi cyane ku buryo ari bamwe mu bantu ngomba gushimira byimaze yo“.
Ikibazo cyari gikomeye cyane cyabajijwe the ben niba inzandiko zamutwaye nka passeport de service niba yarazisubije kuko amategeko abitegeka,yemeye ko yazisubije nta kibazo afitanye na leta.Ati:”hano ni iwacu sinzi niba nafatwa nkutari umunyagihugu“.
Ariko the ben bakimubazwa iki kibazo yagize ubwoba kuko yasubizaga afite ubwoba bwinshi kuri icyo kibazo kuruta uko yasubizaga ibyabanje ameze.Ibibazo byakomeje kuba byinshi cyane bamubaza niba yishimiye ko azaririmbana na bruce melody hamwe na yvan buravan ndetse na charly na Nina ntakabuza yavuze ko byamushimishije gusa atungurwa no kubona abo yari asanzwe azi batazitabira kino gitaramo ati:”abo narinzi byantunguye ko ntababonyemo nka Tom Closs na dream Boys n’abandi..”.
Ikindi cyatangaje abantu ni uko ikiganiro cyose cyakozwe mu kinyarwanda ntabwo byari bimeze nk’ibindi dusanzwe tujyamo usanga bakoresha icyongereza n’izindi ndimi z’amahanga Ariko abanyamakuru bari benshi cyane kandi ntawe baniganye ijambo dre ko buri wese warufite ikibazo yakibajije.
The ben yabajijwe niba afite ubwenegihugu bw’Amerika abigira ibanga.ibi byatumye abanyamakuru babigiraho ikibazo bamwe bemeje ko nta passeport y’Amekica afite bitewe nuko atabyemeye ikindi afite passeport yabihamya imbere.
Vd frank yabajije the ben niba yarabonye umukunzi maze arabihakana avuga ko atarabona umukunzi kandi umukobwa mwiza umuhabwa n’Uwiteka.
Twabibutsa ko mbere y’igitaramo giteganyijwe kuri tariki ya 1 mutarama 2017 hazabanza kuba viber party izahuza the ben na bruce melody ndetse na charly Na Nina bizaba tariki 31.12.2016 mbere yuko igitaramo nyirizina kiba.
Posted by Janvier Romeo kuri Rwandapaparazzi.rw Kigali
72,645 total views, 50 views today


text:
Inzoga nubwo benshi bayikunda ko ibafasha gusabana no gutera akanyabugabo, ariko iyo umuntu anyoye akarenze urugero, ishobora gutuma umuntu atakarizwa ikizere n’icyubahiro yari afite kikayoyoka.
Mu kinyarwanda baca umugatu bati “Uyikura mu ntango ikagukura mu bagabo” gusa na none hari n’abavuga ko inzoga ari mucyura buhoro”.
Kanda Subscribe kuri Bwiza TV ujye ubona videwo zigezweho z’ubuzima,imikino,imyidagaduro…
Abo inzoga yandagaje mu ruhame- Reba amafoto nawe wisekere!
Inzoga nubwo benshi bayikunda ko ibafasha gusabana no gutera akanyabugabo, ariko iyo umuntu anyoye akarenze urugero, ishobora gutuma umuntu atakarizwa ikizere n’icyubahiro yari afite kikayoyoka.


text:
Kuri uyu wa mbere nibwo Minisitiri w'Ibidukikije Dr. Vincent Biruta yatangije iki cyumweru aho ibikorwa by'icyumweru cyahariwe ubukungu bwita ku bidukikije byabimburiwe n'ibiganiro byo mu rwego rwo hejuru byibanda kuri politiki y’igihugu ku bukungu bwita ibidukikije. Biteganyijwe ko uretse ibiganiro bibera muri Convention Center,hirya no hino mu gihugu hari ibikorwa bigamije ubukungu butangiza ibidukikije byateguwe.
Minisitiri w'Ibidukikije Dr.Vincent Biruta atangiza icyumweru cyahariwe ubukungu butangiza ibidukikije
Icyumweru cyahariwe ubukungu butangiza ibidukikije mu Rwanda kizatangira ku wa 4 Ukuboza gisozwe ku wa 8 Ukuboza 2017.
Icyumweru cyahariwe ubukungu butangiza ibidukikije kizaba umwanya wo gusuzuma aho ishyirwamubikorwa ry’ingamba z’igihugu zigamije kubaka ubukungu butangiza ibidukikije kandi budahangarwa n’imihindagurikire y’ibihe (Green Growth and Climate Resilience Strategy) rigeze ndetse n’ibiteganywa mu gihe kiri imbere mu gihe kiri imbere. Iki cyumweru kizahuriza hamwe impuguke zinyuranye hagamijwe gusangira ubumenyi no kunoza imyumvire ku buryo gutera inkunga imishinga igamije guhangana n’imihindagurikire y’ibihe.
Iki cyumweru kandi kizaba urubuga abafatanyabikorwa bazagaragarizamo uruhare rwabo mu gushyigikira gahunda y’u Rwanda yo kubaka ubukungu butangiza ibidukikije, kurushaho kunoza serivisi z’ubumenyi bw’ikirere no kongera ubukangurambaga kuri gahunda yo kubaka imijyi n’imyubakire itangiza ibidukikije.
Iki cyumweru kizatangira ku wa mbere tariki ya 4 Ukuboza 2017 kuri Kigali Convention Centre, kizatangizwa n’Ibiganiro byo mu rwego rwo hejuru kuri politiki y’igihugu yo kubaka ubukungu butangiza ibidukikije. Bikazakurikirwa no gutangiza ku mugaragaro uruganda rutunganya ibisigazwa by’ibikoresho by’ikoranabuhanga (Rwanda E-Waste Recycling Facility) – uruganda nk’uru rukaba ari urwa kabiri runini muri Afurika.
Byongeye kandi muri iki cyumweru, impuguke zizahurira mu mahugurwa ku buryo bwo kubonera inkunga imishinga yo kurwanya imihindagurikire y’ibihe, ibiganiro kuri politiki n’ingamba z’u Rwanda zo kubaka ubukungu butangiza ibidukikije, inama yo mu rwego rwo hejuru ku myubakire irambye, guteza imbere imijyi, ndetse no kwizihiza isabukuru y’imyaka itanu y’Ikigega cy’igihugu cyo kurengera ibidukikije.
Muri iki cyumweru kandi hazashyirwa ibuye ry’ifatiro ahazubakwa uruganda ruzajya rutuganya amazi yakoreshejwe rwa Mageragere, inama ngishwanama ku mikoreshereze y’amakuru y’ubumenyi bw’ikirere n’amahugurwa agenewe abakozi bo mu turere ku gutegura imishinga no kuyishakira amafaranga.
Icyumweru cyahariwe ubukungu butangiza ibidukikije kizasozwa n’urugendo rwo kurengera ibidukikije ruzabera mu Mujyi wa Kigali ku wa gatanu tariki ya 8 Ukuboza 2017, rukazatangira sa cyenda rugasozwa saa kumi n’imwe.
Ubukungu butangiza ibidukikije ni uburyo bw’iterambere rishingiye ku kubaka ubukungu burambye hagabanywa ibyuka bihumanya ikirere, kwangiza no gukoresha nabi umutungo kamere byose biganisha mu byuryo bwo kubungabunga urusobe rw’ibinyabuzima. Ubukungu butangiza ibidukikije buzirikana ko kubungabunga ibidukikije ari inkingi y’iterambere ry’ubukungu rusange n’ubw’igihugu. Bwibanda kurushaho kunoza ireme ry’ubukungu aho kwibanda ku kongera ubukire gusa.
One UN Resident Coordinator, Dr. Fode Ndiaye yashimiye Guverinoma y'u Rwanda ku ruhare rwayo mu guteza imbere ubukungu butangiza ibidukikije
Abitabiriye ibiganiro


text:
Ngoma: abanyamuryango ba FPR-Inkotanyi biyemeje gushyira mu bikorwa ibyo biyemeje
Abanyamuryango ba FPR-Inkotanyi mu murenge wa Ngoma ma karere ka Huye bakoze inama, tariki 05/02/2012, barebera hamwe ibyo umuryango wagezeho mu mwaka ushize, gahunda y’imihigo n’uruhare abanyamuryango bayigiramo ndetse no gushyiraho gahunda y’ibikorwa muri uyu mwaka.
Nyuma yo kurebera hamwe ibyagezweho mu mwaka ushize, bagejejweho gahunda y’ibikorwa biteganyijwe gukorwa muri uyu mwaka maze nyuma yo kubitangaho ibitekerezo barabyemeza bafata n’umwanzuro wo gutangira kubishyira mu bikorwa.
Ibibazo byinshi abanyamuryango ba FPR-Inkotanyi bagiye babaza byibanze kuri gahunda yo guteza imbere ibikorwa remezo muri uyu murenge, dore ko ari nawo murenge w’umujyi wa karere ka Huye. Bahawe ibisobanuro kuri gahunda z’iterambere mu bikorwa remezo ndetse naho bigeze bishyirwa mu bikorwa.
Muri iyi nteko rusange kandi abanyamuryango b’umuryango ba FPR-Inkotanyi bafatiyemo n’ingamba zo gukangurira abandi banyamuryango kurushaho kwitabira ibikorwa bitandukanye, dore ko muri iyi minsi hagendaga hagaragara ubwitabire buke .


text:
Igihugu nticyatera imbere kidafite abantu batekereza- Brig Gen Bayingana
Abanyamabanga Nshingwabikorwa b’imirenge 416 yo mu gihugu, bakanguriwe kurushaho gutekereza byimbitse, baganisha mu gushaka ibisubizo by’abaturage bayobora.
Babikanguriwe na Brig Gen Emmanuel Bayingana, Umuyobozi wungirije wa komisiyo y’igihugu y’itorero, ku mugoroba wo ku wa 28 Werurwe 2016, hatangizwa itorero ry’aba banyamabanga nshingwabikorwa.
Iri torero riri kubera mu kigo cy’Itorero ry’ igihugu cya Nkumba, giherereye mu karere ka Burera mu Ntara y’Amajyaruguru.
Ubusanzwe ngo gutekereza byimbitse kandi utekerereza igihugu byahoze mu muco w’Abanyarwanda kandi bikabafasha kujya mbere, ari naho Brig Gen Bayingana yashingiye yibutsa aba banyamabanga Nshingwabikorwa gushingira kuri uwo muco, bubahiriza inshingano zabo
Yagize Ati “Igihugu nticyatera imbere kidafite abantu batekereza. Ikintu cyo gutekereza no gushaka ibisubizo nikitugarukemo.
Kandi buri wese uri hano uko muri 416 mufashe uwo muco mwiza twese ukatwinjiramo, igihugu cyavuduka mu iterambere”.
Umunyamabanga wa leta ushinzwe iterambere ry’abaturage muri Minisiteri y’ubutegetsi bw’igihugu, Munyeshaka Vincent, asanga uyu ari umwanya mwiza, aba banyamabanga babonye, wo kwisuzuma bakareba aho bitagenda bakahakosora.
Ati “ Nagirango mbasabe kuzakora ibyo twita gusasa inzobe, kuko mu byo mukora hari byinshi tubashima ukora neza, ariko nk’urwego hari amakosa tukibona.
Turagirango muzayagarukeho, muyaganireho, mwibaze impamvu ibyo ngibyo biba kandi duhari, mwibaze icyo twakora ni iki, kugira ngo muzave hano mwafashe ingamba zifatika zo kubaka inzego z’ibanze zishyira imbere inyungu z’umuturage”.
Abanyamabanga nshingwabikorwa b’imirenge basanga itorero bagiye kumaramo icyumweru rigiye kubafasha kongera ubushobozi, ndetse n’ubumenyi ku byo bari basanganwe.
Ni ku nshuro ya kane itorero rihuje abanyamabanga nshingwabikorwa b’imirenge ribaye, ariko kuri ubu ahanini rikaba rigamije guha ikaze abaheruka guhabwa izo nshingano.
Uretse abanyamabanga nshingwabikorwa b’imirenge 416, iri torero ryanitabiriwe n’abakozi bashinzwe imiyoborere myiza mu turere ndetse n’intara.


text:
Urwenya:Bizuru
Bizuru
Akana kakundaga kunegura abashyitsi babasuye, rimwe basurwa n'umugabo ufite amazuru manini pee, nuko akana kaguma kinyuza aho kamureba,
bitera nyina ubwoba ko kari bumunegure, akomeza kugashyiraho igitsure, nyuma nyina aza kujya kuzimanira wa mushyitsi icyayi ariko umutwe uri kuri wa mwana ngo atavuga, maze yisanga yavugishijwe ati: “muri ayo mazuru nshyiremo utuyiko tungahe?”
Umwana aba aboneyeho ati: “nawe wabibonye mama uziko n'akaguru kanjye kakwirwamo!!”
Shyiraho Igitekerezo!
Subscribe to: Post Comments (Atom)


text:
Crèche ni ahantu abana bato birirwa kuva mu gitondo kugera saa sita cyangwa nimugoroba. Bashobora no kuhagera saa sita bagataha nimugoroba, kuhamara amasaha make byaba buri munsi cyangwa iminsi mike ; bituruka ku bushobozi ndetse n’ubushake bw’ababyeyi.
Mu Rwanda crèches zitangiye vuba, ntizimenyerewe ndetse zinavugwaho byinshi, Hari abumva ari iz’abakire, ari ukwikuraho umwana ukamwohereza ahandi hantu, hari abumva nta kamaro kazo ntacyo zifasha umwana kirenze icyo abona yiriranywe n’umukozi mu rugo aho amanyereye, hari abumva ari ukunaniza umwana ahubwo ajya gutara imico mibi, hari n’abumva ari byiza ariko bakumva ubushobozi butabibemerera n’ibindi byinshi…
Ubundi uburere nyabwo ni ubwo umwana ahabwa n’ababyeyi be, bakamuyobora mu nzira nziza no mu ndangagaciro nyazo. Ariko muri iki gihe kubera uko ubuzima bugenda buhenda, ababyeyi baba bose barize bakeneye gukoresha diplome zabo mu gushaka imibereho.Ibyo rero bishobora gutuma bibaza aho bazakura abakozi beza bazasigira abana babo baba bakiri bato.
Crèche mu by’ukuri ni igisubizo kuri byinshi mu bibazo umuntu yakwibaza bijyanye n’imibereho y’abakozi cyane cyane ababa bagomba kujya ku kazi ka buri munsi kandi bafite abana bato.
Crèche rero iza ifasha abana muri byinshi harimo kubigisha imibanire yabo hagati yabo, gukina, kwidagadura, kumenyera pots, kwiga kumenya uko yitwara no kumutegura gutangira ishuri.
Ibi ntabwo biba byoroshye kubigeraho ku mwana wiriranwa n’umukozi mu rugo. Ndetse n’uwiriranwa n’umubyeyi amujyanyeyo rimwe na rimwe biba byiza.
Ibyiciro bya za Creche
Creche ziri ubwoko bwinshi zatandukana ukurikije ibyo umwana akorerwa ndetse, aho iherereye n’amafaranga yishyurwa, hari iziba mu rwego rwo hejuru, hari iziciriritse ndetse n’iziri mu rwego rworoheje. Kugira ngo uhitemo rero wakwibaza ibi bikuririkira :
- Ese iyo crèche nyifitiye icyizere gihagije ku bubasha bagira ku mwana wanjye(Imyemerere, imibanire) ?Mbese nemeye ko bambera aho ntari nk’umubyeyi nta mutima unsimbuka ?
- Ese umwana wanjye agize ikibazo cyangwa impanuka yavuzwa byoroshye ?
- Abo nsigiye umwana bameze bate ? Bamufitiye urukundo n’urugwiro ?
- Isuku yaho yifashe ite ?
- Imirirere iteye ite ?
- Umwuka waho umeze ute ? Umwana ntibimugora kumenyerana n’abandi ?
- Bishobotse waganira n’umuyobozi wa crèche(nyirayo)ukumva icyerekezo cye mu kurera abana.


text:
KANDA HANO UREBE VIDEO
Ubwo yaganiraga n’itangazamakuru kuri uyu wakane, The ben umaze igihe ari mu Rwanda ndetse akaba yarakoreye n’igitaramo gikomeye abanyarwanda tariki ya 1/01/2017 aho yagaragarijwe ko yari akumbuwe, yavuze ku bitaramo afite I Rubavu, i Huye ndetse avuga no ku gitaramo afite mu gihugu cy’u Bugande aboneraho no gutangaza itariki azasubiriraho muri Leta Zunze ubmwe Za Amerika.
Ubwo yazaga mu Rwanda aje mu gitaramo cyari cyateguwe na EAP byari byitezwe ko azahita asubira muri Amerika ariko biza kuba ngombwa ko yongererwa amasezerano na EAP yo gukorera ibindi bitaramo muri izi ntara ebyiri.
Ibi bitaramo byateguwe na EAP ndetse bikaba bizaterwa inkunga na Kompanyi y’itumanaho Airtel, bizahera mu Karere ka Rubavu ku itariki 4 Gashyantare 2017, nyuma yaho agakomereza n’i Huye ku itariki 11 Gashyantare 2017 naho abataramira.
Bigeze ku kijyanye n’igihe The ben azasubiriraho muri Amerika nibwo yaboneyeho no kuvuga ku bitaramo byose afite avuga ko azava mu Rwanda ku itariki 15 Gashyantare ariko ko atazahita ajya muri Amerika, ahubwo ko azanyura I Bugande aho afite ibitaramo bibiri, kimwe kizaba tariki 17 Gashyantare ahitwa Fusion Auto SPA ndetse n’ikindi azakora ku munsi uzakurikiraho tariki ya 18 Gashyantare 2017 kizbera ahitwa Pyramid muri Kasanga.
Nyuma yo kurangiza ibi bitaramo hariya mu gihugu cy’ u Bugande yavuze ko azahita akomereza mu Busuwisi aho naho ahafite igitaramo azakora tariki ya 25 Gashyantare arinaho azava yerekeza muri Amerika.


text:
Abagore borojwe izi nka ni abo mu mirenge ya Shingiro na Muko yo mu karere ka Musanze basanzwe bafashwa n’umushinga FVA binyuze muri Actionaid wo gufasha abagore bakava mu mirimo bakora mu ngo ariko ntihabwe agaciro.
Nirere Ancilla umwe muri bo yagize ati “Njye nirirwaga nkora imirimo myinshi yo mu rugo harimo guteka, kuvoma, kwita ku matungo, gutashya, gukubura n’ibindi ;nabonaga ikintu cyose ngisabye umugabo kandi hari ibyo nanjye nshobora kwibonera. Ndashimira cyane Perezida wacu Paul Kagame wahaye abagore ijambo.”
Nirere M. Gaudance na we yagize ati “Imirimo yo mu rugo yose iravuna kandi ntihabwa agaciro kuko uhora usaba; ubu natwe tugiye gutera imbere turandure imirire mibi, duhinge tweze kandi tubone n’amata duhe abana bacu. Ndashimira cyane umukuru w’igihugu uhora adutekerezaho akatuzanira abaterankunga.”
Kwizera Bosco, Umukozi wa FVA mu majyaruguru yagize ati “Abagore bamara igihe kinini mu mirimo itandukanye ariko usanga idahabwa agaciro, izi nka zizabafasha kubona amafaranga babone bimwe mu byo bakeneye.”
Umuyobozi w’akarere ka Musanze wungirije ushinzwe imibereho myiza y’abaturage, Uwamariya M. Claire yasabye aba bagore kurandura imirire mibi n’isuku nke igaragara hamwe mu miryango.
Yagize ati “Mutima w’urugo bivuze byinshi, umugore yimitse isuku mu rugo cyangwa akarwanya imirire mibi nta wamuvuguruza, icyo tubasaba ni ukugira gahunda ihamye bakimakaza umuco w’isuku mu ngo n’aho bagenda hose kandi bakarinda abana imirire mibi ibatera kugwingira.”
Akomeza asaba abagore kwitinyuka bagateza imbere imiryango yabo n’igihugu muri rusange.
Muri iyi gahunda yo gufasha abagore kwigira bakava mu mirimo idahabwa agaciro abagera kuri 540 bo muri Musanze barahuguwe, muri bo hari abahawe inka, ibigega bifata amazi, ibiti byera imbuto ndetse hari n’abubakiwe uruganda rutunganya ifu y’ibigori.


text:
Mu nkuru nyinshi SHIKAMA tubagezaho, nta na rimwe twirengagiza ubuzima bw'abanyarwanda kuko iyo amagara atameze neza n'ibindi bipimo fatizo by'ubuzima birahungabana.
Mu 1994 ishyaka rya politiki FPR rimaze gufata ubutegetsi ryihutiye guhindura byose n'ibitari ngombwa ko bihindurwa cyangwa ngo bivugururwe byose bigendera muri uwo mujyo umwe harimo n'urwego rw'ubuzima. Muri minisiteri y'ubuzima uko abaturage basanzwe bahumva biyumvisha ko ibintu ari mama wararaye ariko siko biri kuko ari ibicika muri iyi minisiteri ubu irangajwe imbere na Madamu Dr Agnes Binagwaho.
Muri politiki ya FPR INKOTANYI irebana n'ubuzima bongeyemo ikintu gishya kitabagaho ku ngoma ya Habyalimana ariko gikorwa nabi ku buryo ubu abakinjiyemo barimo kwicuza mu gihe iyo cyigwa neza cyari kubabeshaho n'imiryango yabo bityo n'igihugu kigatera imbere.
Guhabwa ibyangombwa muri MINISANTE ubanje kunyuzwa inzira y'umusaraba
SHIKAMA muri iyi nyandiko turavuza iya bahanda dutabariza abaforomo batangije amaguriro y'imiti ivura abantu mu Rwanda. Abafataga icyemezo cyo gucuruza imiti ivura abantu bategekwaga gushaka ibyangombwa bibahesha uburenganzira bwo gukora uwo murimo. Kugira ngo utangire kujya gusaba ibyo byangombwa wategekwaga kureka cyangwa gusezera ku kazi k'ubuvuzi wakoraga kandi n'ubu niko bikimeze. Iyo ubikoze utya nibwo minisitiri Binagwaho aguha ibyangombwa.
Kugira ngo MINISANTE iguhe iki cyemezo cyo gucuruza imiti usabwa gutegereza amezi atandatu(6) uhereye italiki wandikiyeho ubisaba bisobanuye ko ugomba kumara amezi nta kazi ukora utehereje kandi ushobora guhabwa na MINISANTE igisubizo cyitwa OYA kandi utari busabe gusubizwa mu kazi wari warasezeyeho.
Kugira ngo wandikire MINISANTE usaba uburenganzira bwo gukora iki gikorwa ni ngombwa kwerekana icyemezo cy'uko wakodesheje inzu uzakoreramo mu gihe uzemererwa, warashyizemo ibikoresho byose bya ngombwa, waratanze imisoro ku gikorwa kitaratangira, waraguze n'icyemezo cy'ubucuruzi(Registre de commerce) gitangwa na RDB.
AKARENGANE : "Guhabwa icyangombwa cy'imyaka itatu (3) kitazavugururwa"
Bamwe mu baforomo bemeye guca muri iyi nzira igoye muri SHIKAMA twise iy'umusaraba kubera amananiza uruhuri agoye umwenegihugu bari bazi ko amasezerano y'imyaka 3 azavugururwa nk'uko byari byaremejwe n'abaminisitiri bategetse MINISANTE mbere ya Madamu Dr Agnes Binagwaho. Ku butegetsi bw'abamubanjirije iyo iyi myaka itatu(3) yarangiraga warandikaga mukavugurura amasezerano ugakomeza ubucuruzi bw'imiti nta kibazo.
Ku bwa Ministre Binagwaho siko bikimeze kuko abanditse bose basaba kuvugururirwa amasezerano ubu amaso yaheze mu kirere. Umuntu usoma iyi nkuru SHIKAMA twakurikiranye tukayicukumbura mu mizi ashobora kwibaza uko byagenze? Dore aho akarengane gashingiye:
Umukozi wo mu rwego rwo hejuru wa MINISANTE i Kigali waduhaye aya makuru ariko tukaba tudashobora gutangaza amazina ye kubera umutekano we n'uw'umuryango we, yabwiye SHIKAMA ko mu minsi ishize MINISITERI Y'UBUZIMA yatumije inama yo ku rwego rw'igihugu yatumiwemo abacuruzi b'imiti y'abantu. Iyo nama yari iyobowe na Dr Theo wigeze kuyobora ibitaro bya GIHUNDWE i Cyangugu ari kumwe n'abandi bakozi b'ibikomerezwa muri MINISANTE. Icyo iyo nama yari igamije kwari ukubabwira ko nta wemerewe kuvugururirwa amasezerano y'ubucuruzi bw'imiti ivura abantu.
Muri iyo nama batangaje ku mugaragaro ko ahubwo uwabishobora COMPTOIR PHARMACEUTIQUE yayihinduramo PHARMACIE ariko agashyiramo umukozi wize ibirebana no gutanga imiti.
Hano hakaba havukamo ibibazo kuko muri kontwari wabaga ariwowe uyanditseho kandi unayikoreramo nk'umuforo warangije amashuri yisumbuye A2 gusa wenda ugashyiramo ugufasha bitewe n'icyo waba winjiza. Ukaba ariko mu byukuri wemerewe gucuruza imiti ibaze ugereranyije n'urutonde rw'imiti yemewe mu Rwanda.Ibi bivuze ngo kubera ko imiti myinshi uba utayemerewe nta nicyo winjiza mu rwego rw'inyungu kuko n'abaje bakugana mu by'ukuri imiti myinshi baba bakeneye uba utemerewe kuyicuruza.
Akajagari mu butegetsi bwa FPR buha abaforomo ububasha busumbye kure ibyo bize n'ibyo bashoboye
N'ubwo bimeze bityo harimo n'ikindi kibazo gikomeye kuko umuforomo ukorera ikigo nderabuzima cya Leta aba yemerewe gusuzuma umuntu akanamwandikira umuti wose abona umukwiye, mu gihe ubundi mu byo bize cyangwa bemerewe nk'abaforomo ubundi ntibanafite ubwo bubasha kuko bize igiforomo gusa ariko kubwa FPR baba barabaye ba dogiteri, ababyaza, abafarumasiye,...n'abandi bose icyarimwe ari nabyo akenshi ubona byica itangwa rya serivisi kuko umuntu ahabwa inshingano adafitiye ububasha.
Ariko kuko abaforomo baba bahagarikiwe n'ingwe baravoma kuko baba batanga Imiti igabanya ubukana bwa SIDA n'IGITUNTU, babyaza, babaga byoroheje,.....mbese muri make aba ari byose mu buvuzi aho basigaye banabahimba MULTIPRISE (Icyuma gicomekwamo ibyuma birenze kimwe mu gihe kimwe kikabiha amashanyarazi).
Hano kandi harimo n'umutego wa Leta kuko iyo havutsemo ingaruka, umuforomo haba ubwo atereranwa akirwariza.
Umujyanama w'ubuzima utazi gusoma no kwandika aratanga ibinini agatera n'inshinge abarwayi
Tugatutse ku bafite comptoir pharmaceutiques nta n'ubwo aba yemerewe gutanga n'ikinini kivura kuribwa n'umutwe cyangwa Amoxycline itangwa n'umujyanama w'ubuzima utazi no gusoma ndetse ubu n'inshinge ngo basigaye bazitera n'ibindi......
Icya kabiri ni uko farumasi iyo igiye kubakoraho kuko Leta yategetse ko igomba gukorwamo n'uwize Pharmacologie kandi akaba yemerewe gucuruza imiti hafi ya yose ibaho kuko we ntawe umugenzura nk'uko abaforomo bafite kontwari birirwa baburagizwa.
Ibisubizo byatangiwe muri iyo nama biteye agahinda
Abari batumiwe muri iyo nama bamaze kugezwaho ibyemezo batemerewe kugira icyo bahinduraho bananiwe kwihanganira ako karengane tukaba tugiye kubagezaho ibibazo babajije n'igisubizo cyahawe buri kibazo. Hano Q irasobanura ikibazo naho R irasobanura igisubizo cyahawe/cyatanzwe
Q1/Ese ko tubona mwe mwababuriye akazi twe mwumva twakababonera tukajya he ugereranije n'inyungu ivamo(hano baravuga abize ibirebana na farumasi)?
R/Ngo nibenshi ugereranije n'isoko ry'umurimo dufite Kuko nyine ibyo bagakoze nimwe mubikora kandi mutarabyigiye.
Q2/Birumvikana ko mwibeshye mukaduha akazi kabandi none se ko twasezeraga ako twabaga turiho mugahita mudusinyira ibyangombwa none bikaba bitagikomeje, uwahita yandika abasaba kumusubiza ka kazi mwakwemera ?
R/Nta kintu MINISANTE yagufasha(...) cyakora wakwandika ahazaboneka umwanya ugakora ibizamini nk'abandi bose hagakurikizwa amabwiriza agenga itangwa ry'akazi cyane ko abenshi muri mwe mugifite A2(abaforomo).
Q3/Mu byukuri abenshi ntitwari twanafata umurongo ngenderwaho w'ubuzima bwo hanze; dufite abana, turakodesha, imisanzu n'imisoro buri mucuruzi wese atanga ntiyaturetse Kandi muby'ukuri ntaho bigaragara tuzakura ubuyo bundi bwo kubaho ugereranyije n'ikizere cy'imibereho tureba hanze aha.Ese mwadutekerejeho?
R/Yego rwose twabitekerejeho kuko nimwe tuzaheraho duha postes de santé prive kandi dufite urutonde rwanyu aho muri hose, rwose nta wundi tuzaziha tudahereye kuri mwe abazaba badashoboye gukora Farumasi, ahubwo muve aha mwiyanditse tuzabone uko tunazibaha kandi na nyuma yaho mwazajya kubikurikirana mu turere(DISTRICTS) iwanyu ndetse na hano muri Minisante.
Umwanzuro w'iperereza rya SHIKAMA : "Ikinyoma cya FPR cyo guhakana ibyo bemereye mu ruhame kubera RUSWA yariwe!"
Mu iperereza ricukumbuye SHIKAMA twakoze twamenye ko bakimara kubaza ibyo bibazo inama yarasojwe barataha bakwira mu turere nk'uko bari babibwiwe maze bagenda babaza bati: "Tuje guhitamo poste de santé n'aho tuzakorera". Mu icukumbura SHIKAMA twakoze twamenye ko abashinzwe ubuzima mu turere babahinduye abasazi ndetse ko ngo ayo makuru aribo bayumvanye ari mashya kuri bo!
Bucyeye bose barikoze basubira muri MINISANTE ngo buri wese ahitemo ahantu haberanye nawe. Bagezeyo bibonaniye na bamwe mu babayoboreye ya nama ari nabo bari bahagarariye minisitiri Binagwaho maze batungurwa no kubona ba bandi babizezaga ibitangaza babagera imbere batangira kwitana ba mwana no kwigira nyoni nyinshi.
Bamaze kuburagizwa, izuba n'inzara bibagezemo, umukozi umwe wa MINISANTE w'imfura yarababwiye ati: "Erega ibyo ntibireba Minisante kuko hari umushinga wasinyanye contaro natwe niwo twemereye kuzitanga kandi watanze agatubutse muri sekeretariya ku Kimihurura(FPR)!" Iyi dosiye ikaba irimo umugore witwa GEORGINE wica agakiza muri MINISANTE wamunzwe na ruswa. Amakuru SHIKAMA dufite 100% aratwemeza ko iyo poroje yahaye FPR ruswa ikegukana uwo murimo yitwa H.S.H ONE FAMILY IKORERA KU KIMIHURURA MURI ETAGE YA AMBASADERI POLISI DENIS.
UDAHEMUKA Eric
shikamaye.blogspot.com/
Shikama ku Kuri na Demukarasi(SKUD)


text:
UNILAK yashyize ku isoko ry’umurimo abasaga 2100
Kaminuza y’Abadivantisiti b’Abalayiki (UNILAK) yahaye impamyabushobozi abarangije kuyigamo babarirwa muri 2143 mu mashami atandukanye.
Umuhango wo gutanga izi mpamyabushobozi wabaye ku wa kabiri tariki ya 20 Ukuboza 2016.
Abahawe impamyabushobozi ni 2070 mu kiciro cya kabiri cya kaminuza, harimo igitsina gore 1091n’igitsina gabo 979. Hatanzwe kandi impamyabushobozi 73 z’ikiciro cya gatatu cya kaminuza (Masters), harimo ab’igitsina gore 28 n’ab’igitsina gabo 45.
Josph Rwabuhungu usanzwe ari umucuruzi, avuga ko ubumenyi yakuye muri kaminuza bugiye kumufasha gukora neza akazi ke kuko arangaije mu icungamari.
Agira ati “Nari nsanzwe ncuruza bitari iby’umwuga, bikangora gukora neza ibitabo by’icungamutungo, bityo simenye ibyinjiye n’ibyasohotse bigatuma ntamenya niba nunguka cyangwa mpomba.
Ubu rero ngiye kubikora neza ndusheho gutera imbere.”
Nyirabihogo Clotilde avuga ko kuba abonye impamyabushobozi yizeye kubona akazi ariko kandi ngo agamije kwikorera.
Agira ati “Nshimishijewe no kubona iyi mpamyabushobozi, ngiye kujya ku isoko ry’umurimo najye mfite icyo nerekana, nkaba nizeye kubona akazi usibye ko mfite gahunda yo kwikorera kuko ari byo byiza kurusha gukorera abandi.”
Dr Ngamije Jean, umuyobozi wa UNILAK, ahamagarira abarangije kugira icyo bahindura muri sosiyete batuyemo kuko ari byo byerekana ubumenyi bahawe.
Agira ati “Tubatezeho impinduka mu guteza imbere imiryango yanyu, Abanyarwanda n’igihugu muri rusange.
Iyo ntacyo uhinduye ngo ukivane ku rwego kiriho ukigeze k’urwisumbuye, uba warataye umwanya wiga kaminuza, mwebwe rero tubitezeho kuba urugero rwiza n’urumuri muri byose.”
Yongeraho ko kwiga bitarangiye, ahubwo ko ari ngombwa gukomeza ibindi byiciro mu rwego rwo kongera ubumenyi.
Senateri Prof. Laurent Nkusi na we wari witabiriye uwo muhango, yasabye abarangije kaminuza kwishakira ibisubizo nk’intore.
Agira ati “Mushingiye ku bumenyi mwavomye muri iyi kaminuza, mujye muzirikana ko intore itaganya ahubwo yishakira ibisubizo.
Mugomba kuba umusemburo wo gukemura ibibazo igihugu gifite kubera ubumenyi n’ubushake mufite nk’Abanyarwanda.”
UNILAK yatanze impamyabushobozi ku ncuro ya cyenda, ikaba imaze gusohora abanyeshuri 10.117 kuva yatangira.
Dukurikire ukanda kuri Like
Ibitekerezo ( 2 )
University is achieving many goals including offering quality education in various fields of studies. As soon, it is going to be the country leading University. We will always appreciate it and be loyal to the university of our choice. I wish every one should prioritize being part of the community even if not a student. Blessed be every UNILAK community member and their friends and relatives.
byiza cyane urwanda dukomeje kugwizabanyabwenge harimuwo fukorana " Clemantine""


text:
Mu buhamya bwatanzwe na Mbihire Jean Baptiste warokokeye Jenoside yakorewe Abatutsi mu Bitare bya Rutonde, yavuze ko ubwo Jenoside yabaga mu w’1994 yamaze iminsi myinshi agendera kuri mukuru we wari ufite indangamuntu yanditsemo Hutu n’ubwo yari umututsi. Ibi bikaba byaratumaga interahamwe zimwe zimwitiranya n’ubwo byaje kugera nyuma agahura n’igitero cyari kimuzi neza ko ari umututsi hanyuma bakamwicisha ubuhiri.
Mbihire Jean Baptiste uvuka mu kagari ka Bwiza, Umurenge wa Kigabiro ho mu karere ka Rwamagana, yarokokeye ahitwa mu Bitare bya Rutonde, Ubwo Jenoside yakorewe Abatutsi yabaga mu mwaka w’1994, akaba yari afite imyaka 24. Kimwe avuga mu byamurokoye ni ukuba yari afite mukuru we ufite indangamuntu yanditsemo ko yari umuhutu gusa akaba yari ayifite mu buryo na we atari azi ko bizamukiza, cyane ko abo mu muryango we bose bari bafite indangamuntu zanditsemo “Tutsi”.
Mu buhamya uyu Jean Baptiste yatanze kuri uyu wa 16 Mata 2017, ubwo hibukwaga abatutsi 758 biciwe mu Bitare bya Rutonde, yagize ati “Bitewe n’uko hano mu Bitare hari hahungiye abatutsi baturutse impande zose ahanini kubera ko hano batinze gukora (Gutsemba Abatutsi), ubwo rero ku itariki 15 navuye hano mu bitare ndi kumwe na mukuru wanjye witwaga Mukimbire Anastase, we ariko akaba yari afite indangamuntu yanditsemo Hutu ari nabwo twahise duhura n’igitero kitujyana ku Munini aho twari dutuye, ni uko barebye mu ndangamuntu ya mukuru wanjye babona ari umuhutu ariko barashidikanya, bambajije nanjye mvuga ko ari mukuru wanjye. Ni uko umwe muri bo aravuga ngo nimubireke bigende n’ubundi tuzabyica ikindi gihe ariko nyine ako kanya bahise batujyana mu bandi benshi, ubwo batugaruye hano mu Bitare ari bwo batubwiye ngo turyame hamwe twese hanyuma Kamana watangaga uburenganzira ngo abantu bicwe aba araje aravuga ati bose nimubice, hanyuma ubwo bahita batubwira ngo turyame ariko mukuru wanjye yanga kuryama bahita bamukubita icumu mu nda numva aratatse ndetse mbona arimo gusamba ariko ndakomeza ndaryama nyine n’abandi benshi ari nabwo batwirayemo, izo nsoresore z’interahamwe ziraduhondagura n’ubuhiri abandi bakabatera amacumu ariko njyewe barankubise sinashiramo umwuka”
Jean Baptise yakomeje agira ati “Iyo hataza kubaho uwo Kamana wari usanzwe atuzi, njye n’uwo mukuru wanjye twe bari batuvanguye badushyize mu bahutu ariko Kamana yaraje aravuga ati n’abo ni inyenzi nimubashyire mu bandi, ari bwo twese twahise tujya mu bandi batangira kutwica, ubwo hari kuri iyi tariki ya 16 Mata. Rero ubwo njyewe barampondaguye hamwe n’abandi twari turyamanye sinaza gushiramo umwuka , ni uko bamaze kuduhondagura baragenda basiga abantu barimo guhorogoma abandi barimo gusamba, njyewe hari umuhoro bari bankubise hano ku gahanga n’aha inyuma mu mutwe aha hose murabona mfite ibikomere, gusa bitewe n’uko batamazemo umwuka bamaze kugenda nimugoroba ntangira kweguka mva mu mirambo, bigeze mu rukerera nibwo nakururutse njya mu rugo rwari hano hepfo rw’abantu nabo bacitse ku icumu ubwo mba aho ngaho kugeza Inkotanyi zije kubohoza ino muri Rwamagana”
Minisitiri w’Ubutegetsi bw’igihugu, Francis Kanoneka, na we wari wifatanyije n’abaturage bo mu Murenge wa Kigabiro muri uyu muhango wo Kwibuka Abatutsi baguye mu Bitare bya Rutonde, yasabye abacitse ku icumu guharanira kubaka igihugu ntibaheranwe n’amateka mabi yaranze igihugu ndetse na Leta yaranzwe no kubiba amacakubiri mu banyarwanda.
Minisitiri Kaboneka yagize ati “Nitwe tugomba guhindura igihugu cyacu tukubaka u Rwanda ruzira amacakubiri ndetse tukerekana itandukaniro na Leta yaranzwe no gutanya Abanyarwanda, ikarangwa no kubabwira ko badahuje ubwoko no kubakangurira kwica abanyarwanda bagenzi babo”
Minisitiri Kaboneka kandi akaba yongeye kwibutsa abanyarwanda muri rusange ko impamvu twibuka Jenoside yakorewe Abatutsi ari ukugirango ahazaza h’u Rwanda n’abanyarwanda hazarangwe n’igihugu gihesha ishema umunyarwanda.
Abayobozi bunamiye banashyira indabo ku rwibutso rwa Kigabiro rushyinguwemo inzirakarengane zishwe muri Jenoside


text:
Bivugwa ko umusatsi ari kimwe mu biranga ubwiza bw’ umukobwa cyangwa se ubw’ umugore.
Iki kikaba na kimwe mu bice by’ umubiri bene aba bakunze kwitaho cyane.
Nyamara abanyeshuri biga mu mashuri yisumbuye mu karere ka Muhanga mu bijyanye n’ ubukerarugendo bavuga ko uburenganzira bwo kwita ku misatsi yabo babwimwe n’ ubuyobozi bw’ aka karere mu gihe ngo abo mu tundi turere bo babuhabwa.
Ibi ngo bituma iyo bagiye mu imenyerezamwuga basuzugurwa bitewe n’ uko baba bagaragara nk’ abana.
Sebashi Claude ushinzwe uburezi mu karere ka Muhanga twavuganiye ku murongo wa Telephone yatubwiye ko kutemerera abanyeshuri b’ abakobwa biga mu mashuri yisumbuye Kudefiriza atari umwihariko w’ akarere ka Muhanga kuko ngo ari amabwiriza ya Minsitiri w’ uburezi.
Ahantu hatandukanye cyane cyane mu mujyi wa Kigali mu bigo by’ amashuri byigenga bitari bike byaho, abanyeshuri babyo batunganya imisatsi yabo uko babyifuza ariko abiga mu yisumbuye yigenga yo mu karere ka Muhanga barimo n’ abavuga ko kudefiriza ari ingenzi mu myigire yabo bo ntibabyemererwa.
Ubuyobozi bw’ aka karere buvuga ko ari amabwiriza ya Minsitiri w’ uburezi buba buri kubahiriza.


text:
Kavutse Olivier yahishuye ibitangaza 3 Imana yamukoreye muri Jenoside yakorewe abatutsi mu 1994
Yanditswe na Imanishimwe Dieudonne April 10, 2017
Kavutse Olivier mu buhamya bwe yahishuye ibitangaza bitatu bikomeye byamubayeho mu gihe cya Jenoside yakorewe abatutsi muri Mata 1994.Aho ni naho uyu muhanzi yabwiriye Imana ko narokoka azayishima. Kavutse […]
Kavutse Olivier mu buhamya bwe yahishuye ibitangaza bitatu bikomeye byamubayeho mu gihe cya Jenoside yakorewe abatutsi muri Mata 1994.Aho ni naho uyu muhanzi yabwiriye Imana ko narokoka azayishima.
Kavutse Olivier Mama yitabye Imana bakiri muri Congo dore ko bari barahungiyeyo nyuma y’aho Se yari amaze gufungwa nk’inshuro nk’eshatu agafata umwanzuro wo kujya muri Congo, icyo gihe Kavutse yari afite umwaka umwe. Mu kwezi kwa Nzeri mu 1993 ni bwo bagarutse mu Rwanda bari kumwe na Se. Mu 1994 Jenoside yakorewe abatutsi yaje guhitana Se, Kavutse asigara ari imfubyi ku babyeyi bombi.
Kavutse afite ubuhamya burebure ariko uyu munsi turabvagezaho ibitangaza bitatu byamuhayeho muri Jenoside yakorewe abatutsi atazibagirwa mu buzima bwe nkuko akunze kuvuga
1.Kavutse yarokowe n’Imana ubwo yari yihishe munsi y’umuringoti, interahamwe ziraza ziwuhagarara hejuru ntizamubona
Kavutse avuga ko hari ahantu yaje kujya kwihisha munsi y’umuringoti, yumva induru ziri kuvuga hejuru y’abo bari kumwe bihishe. Munsi y’aho bari bihishe,umuntu yarasimbutse agwa inyuma yabo akomeza kwiruka, abantu bamwirukankanye bafite imihoro n’amacumu n’ibindi byose byo kwicisha baraza bahagarara neza neza ku muringoti Kavutse n’abandi bahigwaga bari bihishemo.
Kavutse Olivier uvuga ko icyo gihe yari umukristo Gaturika na cyane ko abo mu muryango we bose nabo bari abagaturika, muri iyo myaka, avuga ko atarazi gusenga, gusa ngo icyo gihe yasenze isengesho ridasanzwe ahiga ku Mana umuhigo wo kuzayikorera naramuka arokotse. Yagize ati:uwo munsi nasenze ku giti cyange ntazi n’icyo bisobanura aho nagize nti”Mana nunkura hano hantu nzagukorera”.
Abo bantu baraje bahagarara hejuru y’umuringoti twari twicayemo babonye ko uwo bari birukankanye abacitse bahita bafata icyemezo cyo gusubirayo ariko iyo baza gusa nk’abarebye hasi cyangwa umwe muri bo agasa nk’uciriye hasi yari guhita atubona kandi iyo batubona ntabwo bari kudusiga rwose, barakase basubirayo Imana iba idukijije gutyo, icyo cyari igitangaza cya mbere.
Ahantu Kavutse Olivier yabaga hitwa Porogire, agace kari mu birometero 5 uvuye mu mujyi wa Nyanza, kuko bahigwaga cyane, yaje kujyana na mubyara we, bajya mu rugo rumwe rurabahisha.Icyo gihe babahishaga ku manywa mu bihuru, nijoro bakajya kuryama mu nzu ndetse bakanabagaburira.
Nyuma uwo muryango wari warabahishe,waje kuvuga ko bigoranye cyane gukomeza kubagaburira kubera amikoro macye, bafata umwanzuro wo gusezerera umwana umwe bagasigarana undi.
Kavutse yaje gufata umwanzuro wo kujya mu kigo cyita ku mfubyi, ahagenda iminsi 3 mu gihe umuntu wihuta yahagenda iminota 25. Kavutse yagize ati:Njyewe kuko nari umuhungu kandi uwo mukobwa yari muto kuri njyewe, naje kubabwira nti ubwo nta kundi njyewe ngomba kugenda nkajya i Nyanza mu mujyi kuko nari numvise ko hari ikigo cy’imfubyi, nagomba guca aho bita mu Gihisi nkaca ku cyuzi cy’i Nyamigana kandi aho hose ni ahantu hazwi mu mateka ya Jenoside yakorewe abatutsi, hari bariyeri (barrier) ziteye ubwoba. Nafashe icyemezo ndagenda, mfata urugendo rw’ibirometero 7, mu by’ukuri ugenze neza n’amaguru byagutwara iminota 25 ariko njyewe nahagenze iminsi itatu.
2.Kavutse Olivier bamwatse amafaranga kugira ngo batamwica, arayabura, bagiye kumutema Imana ikinga ukuboko
Muri urwo rugendo Kavutse avuga ko yari afite inzara nyinshi cyane, mu Gihisi kuko hari nyina wabo, wari uzwi nk’umukire kuko yahingaga imyumbati akeza cyane, yaje kuhaca ahasanga abashumba baragiraga inka, umushumba umwe muri bo amubwira ko amuzi akaba azi ko ari umututsi,anamubwira Se uko yitwa, amwaka amafaranga, Kavutse arayabura, bamubwira ko bagiye kumwica.Kavutse ati:”Yanyatse amafaranga, mubwira ko njyewe ndi umwana, nari mfite imyaka 10 gusa, arangije arambwira ngo urayaduha, ndamubwira ngo ntayo mfite, bahita bambwira ngo niba nta mafaranga ufite tugiye kukwica, ndababwira ngo nta kibazo, arambwira ngo pfukama hasi, ndapfukama, arambwira ngo rambura ibiganza byawe hasi, ndabirambura, ndangije, umwe muri bo yari afite isuka, arayikubita, ayikubita ayiganisha ku biganza byanjye, njyewe mpita nkuraho ibiganza, isuka irinjira mu butaka, ijyamo kabisa cyane,mbonye umugambi we awukomeje(ari serious)mpita mubwira ko nibutse ko hari amafaranga nabitse ahantu, bampa akana gato kamperekeza tukajya kuyazana, ako kana kagenda kansunika, kanjomba inkoni, ngeze mu nzira nanjye ndagasunika ndakomeza ndigendera.Ndenze aho ngaho, inzara yari inyishe “.
Kavutse yabwiye yavuze ko ahantu yari aryamye yari ashonje cyane. Haje guca umukobwa amubaza impamvu aharyamye, Kavutse amubwira ko iwabo babishe bose akaba ari guhunga, uwo mukobwa amugirira impuhwe amusaba ko bajyana mu rugo akamugaburira anamubwira byinshi kuri izo bariyeri (barrier) kuko basaza be ari bamwe mu bazikoragaho. Kavutse ati: Ngeze iwabo, bazaza be baravuze ngo haje inyenzi, uwo mukobwa ababwira ko ari umwana w’imfubyi azanye ngo amuhe ibiryo.
Kavutse amaze kurya, abo bahungu, bamubwiye uburyo inzira arimo kwerekezamo irinzwe cyane. Bati: Nuramuka uciye mu Gihisi hari bariyeri y’abatazi (abantu babaga inyama) kandi nturi bubacike, nuramuka uciye Nyamagana ku cyuzi naho ni uko hararinzwe. Aho ku cyuzi ho iyo wabaga uhageze uri umututsi, ngo baguhagarikaga ku nkengero z’icyuzi bagahita bagukata umutwe bakakujugunya mu cyuzi, imirambo yamara kubamo myinshi bakayirekurira mu kanyaru. Nyuma yo kumusonaburira iby’inzira agiye gucamo,abo basore baramuretse aragenda,bamwifuriza amahirwe masa.
Mu ijoro mo hagati, Kavutse yarabyutse afata inzira ica ku cyuzo cy’i Nyamagana arara agenda, burinda bucya. Bigeze mu ma saa tatu za mu gitondo, yaje kubona indi bariyeri afunga amaso avuga ko ibye birangiye na cyane ko hari benshi bari barishwe abareba n’amaso ye. Aho ku cyuzi cy’i Nyamagara ni ahantu ngo harambuye ku buryo ngo umuntu ugeze muri metero 500 uri kuri icyo cyuzi uba umureba neza.
3.Kavutse yageze kuri bariyeri, interahamwe zigiye kumwica ndetse zatangiye kuzunguza imihoro, ziravangirwa, Kavutse arokoka atyo
Yagize ati: “Ngeze hafi yabo bararebanye,baravuga bati aka kana turakariye tu,ariko icyo gihe, inkotanyi zari zigeze hafi aho bita ku Mayaga,n’ahandi hari hamaze gufatwa bari barimo baza bagana za Butare, za Gikongoro bagana i Nyanza bari hafi kuhagera. So njyewe ndagenda negera bariyeri (barrier), aho ni ho habaye igitangaza gikomeye mu buzima bwanjye, iyo barrier yari itereye ku nkengero z’icyuzi hafi y’i Nyanza, munsi yayo hari utuntu tw’udusozi, neza neza ndi hafi kugera kuri bariyeri nsigaje nka metero nk’eshanu, abicanyi bamaze guhaguruka barimo bazunguza imihoro mu maboko yabo, ngiye kubona mbona ibihumbi n’ibihumbi by’abandi bantu byituye aho kuri barrier, abo bantu bari bagiye kunyica, baravangirwa, bibaza aho abo bantu baturutse.
Abo bantu bababwira ko ari impunzi, baje bahunga inkotanyi, bababaza irangamuntu zabo bose barazizamura, njyewe icyo gihe muri izo metero 5 kugeza ku zindi nka 20 warenze bariyeri ntabwo narinzi aho ndi sinzi ukuntu byagenze, ntangiye kumenya Imana nkasoma inkuru ya Petero ukuntu yaciye muri gereza Imana imucishijemo mu miryango 5 yari irinzwe cyane, ariko kuri we akumva ameze nk’uri kurota, nanjye niko nari meze, ntabwo nari mfite ubwenge, nari meze nk’umuntu uri kurota. Ngeze muri metero 20 ni bwo nagaruye ubwenge, ndebye inyuma mbona barimo baraburana bababaza aho bava n’aho bajya. Nahise nkomeza urugendo ngana mu kigo cy’imfubyi cy’i Nyanza,ngerayo baranyakira hashize nk’iminsi nk’ibiri ni bwo inkotanyi zaje gufata umujyi wose wa Nyanza.”
Nyuma yo kubona uburyo Imana yamurokoye, Kavutse yaje guhigura umuhigo yahize, yiyemeza gukorera Imana binyuze mu muziki kugeza n’uyu munsi ni bumwe mu buryo akoreramo Imana.akomeza avuga ko ashima Imana yamukoreye Siripurize ikamurokora akaba ari amahoro agihumeka umwuka w’abazima.
N’ubwo byamutwaye igihe kugira ngo ahe imbabazi abamwiciye, Kavutse yaje kubabarira abamwiciye bose, kugeza ubu nubwo avuga ko atari yahura n’umwe mu bamwiciye, yatangaje ko aho bari hose n’abazasoma iyi nkuru, abamesheje ko yamaze kubababarira nyuma yo kwakira agakiza akimika Yesu Kristo nk’Umwami n’Umukiza we. Yagize ati: Narakize, nta kintu na kimwe kingora mu buzima, iyo mfite amafaranga nshima Imana iyo nkugurije ukanyishyura cyangwa ntunyishyure nshima Imana,nageze ahantu numva ndabababariye.
Kavutse Olivier ni umuhanzi ubarizwa mu itsinda Beauty For Ashes abereye umuyobozi, Kavutse ni we watangije kandi itsinda Beauty For Ashes (B4A) rihimbaza Imana mu njyana ya Rock. Ni itsinda ryamamaye cyane mu Rwanda no mu karere, rikaba rikunzwe mu ndirimbo; Siripurize, Yesu ni we super star, Turashima, Yesu ni sawa, Ni uwa mbere n’izindi.
Ni umukristo mu itorero New Life Bible church. Ni umugabo washakanye n’umunya-Canada Amanda Fung. yavutse kuwa 28 Mata1984 avukira I Nyanza, avukana n’abana 5 bahuje nyina ariko abakiriho akaba ari 4. Se umubyara yari yarashatse abagore batatu, Kavutse akaba avuka ku mugore muto. Abana bose hamwe bavukana kwa Se, bagera kuri 20 gusa uwo mubare ushobora kwiyongera cyangwa ukagabanuka kuko Kavutse yavuze ko atibuka neza umubare wabo.


text:
Aya ni amagambo ya Haragirimana Emmanuel, umusore uri mu kigero cy’ imyaka 25, ufungiye muri gereza ya Rwamagana. Uyu musore wafunzwe azira icyaha cy’ ubujura akatirwa igifungo cy’ imyaka ine, ubu asigaje amezi atanu gusa ngo igihano cye kirangire. Akigera muri gereza ya Rwamagana, yatangiye kwiga kubaka. Ubu ni umwubatsi wo ku rwego rwo hejuru, ku buryo we na bagenzi be bageze ku rwego rwo kubaka amazu y’ amagorofa.
Politiki yo kugorora kinyamwuga mu Rwanda, ishingiye ku guhindura umunyacyaha, agahinduka umuntu w’ingirakamaro ku muryango we no ku gihugu muri rusange. Ni muri urwo rwego mu magereza yose mu gihugu hashyizwemo amashuri y’ ubumenyi butandukanye arimo n’ ay’ ubumenyingiro.
Muri gereza ya Rwamagana mu ntara y’ uburasirazuba, mu masomo menshi ahatangwa harimo n’ isomo ry’ ubwubatsi, aho umugororwa atangira yigishwa kubumba itafari, gusiza ikibanza, gupima inzu, bikarangira abaye umwubatsi wo ku rwego rwo hejuru. Haragirimana Emmanuel, na we yaje muri gereza nta kintu na kimwe azi ku bijyanye no kubaka, nyamara ubu ni umuwubatsi uyobora abandi.
Yagize ati "Naje hano narabaswe n’ ibyabwenge, nta kintu na kimwe natekerezaga mu mutwe, ngeze muri gereza, kuko nari nakatiwe imyaka ine, nsangamo abasaza bamaze igihe kinini muri gereza bakajya bangira inama, bakambwira ko kugirango nshobore kuba muri gereza ari uko ntigunga, kandi ko nkiri muto nshobora kwigira byinshi muri gereza nkahakura ubumenyi butandukanye, banyereka aho bigira imyuga mpitamo kwiga kubaka; mu myaka hafi itatu n’ igice maze, ubu nshobora kubaka inzu guhera hasi kugera ku gisenge kandi ntugire icyo uyinenga, ndetse n’ibisenge nzi kubikora kuko nagiye nyuzamo nkajya kwiga no gusudira no gukora ibisenge by’inzu".
Uyu musore kimwe na bagenzi be, twasanze bubaka zimwe mu nyubako ziri kubakwa mu butaka bwa gereza ya Rwamagana, zirimo ikigo cy’ amahugurwa y’ abacungagereza ubu cyamaze no kurangira, ndetse n’ inyubako y’ icumbi ry’ abayobozi ba gereza ya Rwamagana, zose bigaragara ko zigiye kurangira kandi zubatswe ijana ku ijana n’ abagororwa. Kuri ibi kandi haniyongeraho inyubako gereza ipatana hirya no hino, abagororwa bakazubaka bityo na gereza ikinjiza umusaruro uturutse mu bikorwa byabo.
Haragirimana Emmanuel kandi ashima uburyo leta y’ ubumwe bw’ abanyarwanda yatekere bwo kugorora.
"Numvaga muri gereza ari ukuza, umuntu akabaho nabi, akicwa n’agahinda; ariko nasanze binyuranye kuko iyo ugeze hano, abayobozi bakwakira neza, bakaguhumuriza, bakakumvisha ko nubwo wakoze icyaha, ukiri umuntu wagirira akamaro igihugu, nk’ubu njye ntabwo mba ntekereza cyane ko mfunzwe ahubwo niyumva nk’umuntu uri ku ishuri, kuko ubu twagiriwe n’ikizere, turasohoka tukajya kubaka no hanze ya gereza, kandi amafaranga avuye muri ibyo bikorwa natwe atugeraho".
Uyu mugororwa avuga ko naramuka arangije igihano cye, agataha iwabo mu karere ka Nyagatare, azaba ari umuntu utandukanye cyane n’ uwo bari bazi mbere, agashyira mu bikorwa ibyo yize akiteza imbere, agateza imbere n’umuryango we.
Umuyobozi wa gereza ya Rwamagana SP James Mugisha avuga ko ishuri ryigisha ubwubatsi muri gereza ya Rwamagana rifite agaciro gakomeye, kuko muri iyi gereza hamaze kuzuzwa amazu atatu y’ amagorofa yubatswe n’abagororwa bose babyigiye muri gereza, bityo bigatuma nta kibazo cy’ icumbi ry’ abagororwa gereza ya Rwamagana ifite; ndetse ko baninjiriza gereza umusaruro ufatika uva mu nyubako bajya kubaka hanze ya Gereza.
Ati "Twigisha imyuga myinshi, ariko tuvuze ku bwubatsi, ni kimwe mu byaduhaye umusaruro cyane kuko nk’abiga kubumba amatafari, duhita tubajyana muri business yo kubumba amatafari, tugatwika amatanura tukagurisha andi tukayakoresha iyo tubikeneye. Mwabonye amagorofa yubatswe hano muri gereza, ikigo cy’ amahugurwa y’abagororwa, n’ izindi nyubako; byose ni amaboko y’abagororwa; ubu tujya no hanze tugapatana inzu tukubaka tukinjiza amafaranga kandi n’abagororwa bakoze iyo mirimo ayo mafaranga abageraho".
Ubuyobozi bwa gereza ya Rwamagana busaba imiryango ifite abantu bafungiye muri iyi gereza, ko bakangurira abantu babo kujya mu mashuri yo muri gereza bagahaha ubumenyi bazakoresha igihe bazaba barangije ibihano byabo.
Rwanda Correctional Services, RCS


text:
Rwanda | Nyamasheke: Abayobozi b’utugari biyemeje kunoza serivise batanga
Abanyamabanga nshingwabikorwa b’utugari two mu karere ka Nyamasheke biyemeje kunoza serivisi batanga bubahiriza inshingano zabo kandi mu byo bakora byose bakarangwa n’umutimanama.
Ibi abanyamabanga b’utugari 68 tugize imirenge 15 y’akarere ka Nyamasheke babyiyemeje bari kumwe n’Umuyobozi w’aka karere, Habyarimana Jean Baptiste mu nama yari igamije kubakangurira kwita ku nshingano zabo yabereye ku cyicaro cy’akarere kuri uyu wa 18 Ukwakira.
Muri iyi nama abanyamabanga nshingwabikorwa b’utugari, bigabanyije mu matsinda 8 maze bagaragaza ibibazo bahura na byo ndetse n’uburyo byabonerwa umuti.
Mu bibazo bagarutseho, hari ukuba abayobozi b’utugari baba bafite inshingano nyinshi kandi uburyo bwo kuzisohoza ari buke. Aha batanze ingero z’aho usanga bakenerwa henshi hatandukanye kandi mu bihe byegeranye nyamara bakaba batagira inyoroshyangendo.
Abayobozi b’utugari bakaba bagaragaje ko mu bushobozi bw’akarere hatekerezwa uko bakoroherezwa mu ngendo bakora kimwe no mu bindi bikorwa bitandukanye baba bagomba gukora nyamara ugasanga bigoye hashingiwe ku bushobozi bwabo.
Aha, umuyobozi w’Akarere ka Nyamasheke, Habyarimana Jean Baptiste yabwiye abanyamabanga nshingwabikorwa b’utugari tugize ako karere ko bazakora ubuvugizi kugira ngo ibibazo bimwe na bimwe bibonerwe umuti, ariko kandi ku bijyanye n’akazi kenshi basanze igikwiriye ari ukugira gahunda no kumenya gukurikiranya ibikorwa, bigakurikirana bahera ku byihutirwa kurusha ibindi.
Ngo kumenya gufata inshingano no gushyira ibintu ku murongo bituma akazi koroha kandi ibigamijwe bikagerwaho.
Ikibazo cyagarutsweho muri iyi nama ni ubwitabire bwo gutanga ubwisungane mu buvuzi bwa mutuelle de santé, aho mu tugari twinshi two muri aka karere usanga ibipimo bikiri hasi mu gutanga umusanzu w’umwaka wa 2012-2013.
Mu ngamba zafashwe harimo gukomeza gushishikariza abaturage kwitabira gutanga uyu musanzu ndetse ku bo bigaragara ko batishoboye, bakaba bakoroherezwa kwishyura mu byiciro bibiri. Cyakora nk’uko byagarutsweho muri iyi nama yari yitabiriwe n’ushinzwe mutuelle mu karere ka Nyamasheke, ngo abaturage bakwiriye gushishikarizwa ibyiza byo gutangira mutuelle icyarimwe. Bahereye ku ngero z’aho byashobotse muri aka karere, abitabiriye inama basanze ari byiza gushishikariza abaturage kwibumbira mu bimina, bakaba bakwaka inguzanyo ya mutuelle mu Umurenge SACCO, bityo bakajya bishyura buhoro buhoro.
Abanyamabanga nshingwabikorwa b’utugari bitabiriye iyi nama bagaragarijwe ko gufata inshingano kuri buri wese, ntihagire uba “Ntibindeba†ari cyo gishobora gutuma basohoza inshingano zo guha serivise nziza umuturage bahagarariye.
Umuyobozi w’akarere ka Nyamasheke, Habyarimana Jean Baptiste yasabye aba bayobozi gukora ibishoboka bakuzuza inshingano zabo bubahiriza amategeko kandi mu byo bakora byose bakajya barangwa n’ubushishozi ndetse n’umutimanama.


text:
Jenoside yagize ubukana i Huye kubera abayobozi bahakomokaga-Meya Muzuka
Mu gikorwa cyo kwibuka abazize jenoside bashyinguye mu rwibutso rwo ku Gateme ho mu Murenge wa Tumba, kuwa 21/4/2013, Meya Kayiranga Muzuka Eugene, umuyobozi w’Akarere ka Huye, yagaragarije abari bahari ko jenoside yagize ubukana i Huye kubera abayobozi bahakomokaga ari na bo bashishikarije abaturage kwicana.
Meya Kayiranga Muzuka ati “ Hano iwacu muri Huye twavuga ko hari mu ndiri y’abicanyi. Iyo ureba sindikubwabo uvuka hirya aha ari na we wazanye rya jambo ngo ba ntibindeba muzi ko ari na ryo ryabaye imbarutso ya jenoside hano.â€
Yakomeje agira ati “Kambanda w’aha hirya muri Mukura, ari na we wazanye rya jambo ngo ni yo defense civile, yaravuze ngo buri muturage agomba gufata imbunda agahangana n’inkotanyi kuko ntizibarusha ibigango. Ngira ngo na ba bandi bavuga ngo double genoside ntibaba bazi icyo bavuga, kuko niba hari umuntu wicishije abantu benshi ni Kambanda.â€
Kambanda rero ngo ni we wabahaye imbunda abaturage ngo bajye kurwana, ugasanga umuntu afite imbunda, atazi no kuyikoresha.
Meya Muzuka na none ati “Uwitwa Rugira Amande ni we wazanye rya jambo ngo ushaka gutwika imbagara arazegeranya. Ubwo namwe murumva icyo yashakaga kuvuga. Nyiramasuhuko w’i Mbazi murabizi ko ari we wakanguriye abahutu kuviyora (violer) abatutsikazi. Ubukana jenoside yagize i Butare, nta mpamvu butatugira ingaruka “
Â


text:
Amasutiye ameswa ryari ?
Isutiye ifatwa bitandukanye n’ikariso nubwo yose ari imyenda y’imbere. Mu gihe amakariso yambarwa rimwe akameswa, hari abambara amasutiye iminsi myinshi. Tugiye kubabwira inshuro amasutiye nayo agomba kumeswa.
- - Hari abayambara rimwe bagahita bazimesa. Ibi ni byiza nubwo izo sutiye zisaza vuba ariko byerekana isuku.
- - Niba ushidikanya kuyimesa uyambaye rimwe, byibura yambare kabiri uhite uyimesa. Gusa na none si byiza kuyambara kabiri wikurikiranya. Wayambara rimwe ukayisimbura undi munsi ukazongera ukayambara undi munsi. Ukabona kuyimesa.
- - Kuyambara gatatu utarayimesa ni umwanda kuko ni umwambaro uba ukwegereye kandi ugeraho icyuya cyane cyane ku bafite mu gatuza hanini. Bishobora gutuma rero unuka icyuya n’ubwo waba wakarabye wanahinduye indi imyenda.
- - Isutiye ijyanwa muri sport yo yambarwa rimwe igahita imeswa kuko ntiwayibika kandi wabize icyuya cyinshi uyambaye.
- - Ku bakoresha abakozi b’abakobwa mu kurera abana bato cyane, byaba byiza babahaye amafranga yo kugura amasutiye menshi cyangwa bakayabagurira, bakanabigisha kuyahindura buri munsi, kugira ngo bajye baheka abana bafite isuku ihagije.
- - Mesa amasutiye atandukanye n’imyenda udashyizemo imbaraga nyinshi kugirango utwuma tubamo imbere tutayangiza hanyuma uyanike
- - Amasutiye ararushya kuyabika neza, ariko ushobora kugira tiroir yabigenewe waba ntayo ufite ukagira igikarito kinini uzajya usishyiramo ukagishyira mu kabati kugirango ntizibe zipanze mu kavuyo.
Agasaro.com
Photo : google


text:
Ibirenge bikomeye bifite umwera akenshi usanga ari kibazo gikomereye benshi, ugasanga bikunzwe kurangwa n’ibimenyetso byinshi nko gushishuka, kuribwa, kuzana imyate, gukomera kw’ibirenge,etc.
Iyo rebye usanga impamvu zituma ibirenge bigira ibyo bibazo akenshi usanga ari ukutitabwaho neza kw’ibirenge nk’ibindi bice by’umubiri nko mu maso, ngo kandi nacyo gisigwa amavuta . Hari izindi mpamvu zatuma ibirenge bikomera nko koga amazi ashyushye cyane, indwara nka diabete ,eczema cyangwa psoriasis. Amasabune yumisha uruhu (non-moisturizer).Kuba ahari ikirere gikonja (cold weather),inzu ikonje(ifite humidité),kumara igihe kinini ku zuba, gusaza k’umubiri (aging).
Bimwe mu byakorwa ngo wirinde kugira ibirenge bikomeye
1. Gusiga amavuta ibirenge :igihe cyose uvuye koga ujye usiga amavuta ibirenge kandi uhitemo amavuta yoroshye (huile) cyangwa afashe(crème). Amavuta yakorewe uruhu ni ayo kwitondera kuko akenshi aba afite ubumara (alcool ) kandi ituma ibirenge byuma kurushaho, ahubwo umuntu yakoresha amavuta y’abana (baby lotion) kuko yo atagira amaporoduwi y’imvaruganda yakwangiza uruhu
2. Gushyira ibirenge mu mazi arimo umutobe w’indimu : ushyira ibirenge mu mutobe w’indimi mu gihe cy’iminota icumi 10, kuko umutobe w’indimu ukuraho imyanda ugatuma umubiri ushaje wumye uvaho neza. Nyuma ugakoresha akaroso gato koroshye ukagakubisha ibirenge. Mu gihe ufite udusebe ni byiza gutegereza tukabanza tugakira ukabona kubikora.
1. Kwisiga amavuta ku myate : amavuta ya olive akayiko kamwe n’umutobe w’indimu yose cyangwa lavender oil, ukayacugusa akamera nkafashe, ukayisiga buri gihe umaze gukaraba ibirenge.
2. Kwisiga amavuta aturuka ku biribwa : kuyisiga buri gihe uvuye gukaraba ku birenge cyane cyane ahantu hatangiye gusaduka, ugahita wambara amasogisi yo mu bwoko bwa cotton ; ukabikora buri joro impinduka (resultat) ziragaragara nyuma y’iminsi mike.
3. Kuvanga akayiko ka Vaseline na jus y’indimu yose : ibirenge ukabyumutsa neza ukisiga y’amavuta yose ugahita wambaraho amasogisi, kugira ngo amavuta agume ku birenge no kwirinda kwanduza amashuka. Mu gitondo ukabyoga ugakuba neza n’akaroso (exfoliate) ku buryo amavuta ashiraho, nyuma ukisiga amavuta y’abana (baby lotion) cyangwa andi amwe muyo twavuze haruguru.
Icyitonderwa nuko ku muntu ufite indwara nka diabete, indwara z’uruhu nka psoriasis cyangwa dermatis, byaba byiza abanje kureba muganga mbere yo gukoresha ibi bisubizo ku birenge bikomeye bifite umwera.
Uko warwanya kugira ibirenge bikomeye
Ibirenge bikomeye bifite umwera akenshi usanga ari kibazo gikomereye benshi, ugasanga bikunzwe kurangwa n’ibimenyetso byinshi nko gushishuka, kuribwa, kuzana imyate, gukomera kw’ibirenge,etc.